Tunjuk perasaan di Brussels, bantah peraturan anti-COVID-19

BRUSSELS, 24 Januari - Ribuan penunjuk perasaan berarak di Brussels, Belgium bagi membantah peraturan anti-COVID-19.Mereka membawa papan tanda mengecam Perdana Menteri Alexander De Croo dan pas keselamatan COVID-19 yang diperkenalkan kerajaan.Protes itu dibuat ketika kerajaan berusaha melonggarkan sekatan disebalik peningkatan kes akibat varian Omicron.Belgium menyaksikan jangkitan harian melonjak kepada lebih 60,000 kes pada minggu lalu. - AFP


Omicron: PM New Zealand batal perkahwinan

WELLINGTON, 23 Januari - Perdana Menteri, Jacinda Arden membatalkan perkahwinannya ketika New Zealand memperkenalkan sekatan baharu mengekang penularan varian Omicron.

Beliau turut menyuarakan simpati terhadap mereka yang senasib dengannya.

New Zealand mewajibkan pemakaian pelitup muka dan mengehadkan perhimpunan dengan kehadiran 100 individu lengkap vaksinasi dalam setiap acara, bermula hari ini, susulan pengesanan kluster melibatkan sembilan kes varian Omicron.

Jangkitan itu mempunyai hubung kait dengan sebuah keluarga yang menaiki penerbangan antara bandar, untuk menghadiri majlis perkahwinan.


Pele sihat, semakin pulih daripada kanser kolon

SAO PAULO (Brazil), 23 Januari - Legenda bola sepak Brazil, Pele semakin pulih daripada kanser kolon. Perkara itu disahkan anaknya sendiri, KELY NASCIMENTO (KELI NASI MENTO) dan sekali gus menafikan dakwaan yang mengatakan keadaannya semakin tenat.

Kely menyifatkan bapanya "cukup kuat" apabila berjaya sembuh daripada ketumbuhan dialami.

Bekas pemain Santos dan New York Cosmos berusia 81 tahun dibenarkan keluar hospital Khamis lalu selepas menjalani rawatan kemoterapi selama dua hari.

Pele menjalani pembedahan membuang ketumbuhan pada September tahun lalu dan beberapa kali dimasukkan ke Hospital Albert Einstein di Sao Paulo sejak beberapa bulan lalu.

Pele kini dalam proses pemulihan dan stabil.

Terdahulu, Laporan media mendakwa kanser Pele semakin merebak dan pemenang tiga kali Piala Dunia itu didapati mempunyai ketumbuhan di usus, hati dan paru-parunya.


Menteri Pertahanan Rusia, UK akan bertemu di Ukraine

LONDON, 23 Januari- Menteri Pertahanan Rusia, Sergei Shoigu, telah menerima jemputan untuk bertemu rakan sejawatannya dari Britain, Ben Wallace berhubung krisis di Ukraine.Perkara itu dimaklumkan sumber kanan pertahanan United Kingdom (UK), ketika kebimbangan semakin meningkat mengenai pencerobohan yang akan berlaku."Setiausaha Pertahanan gembira kerana Rusia telah menerima jemputan untuk bercakap dengan rakan sejawatannya.Memandangkan pertemuan dua hala terakhir mengenai pertahanan diadakan di London pada 2013, maka Menteri Pertahanan Rusia Sergei Shoigu telah menawarkan untuk bertemu di Moscow," katanya.Setiausaha Negara telah jelas bahawa beliau akan mencari jalan bagi mencapai kestabilan dan penyelesaian kepada krisis Ukraine.Puluhan ribu tentera Rusia bersama pelbagai senjata perang seperti kereta kebal, kenderaan tempur, meriam dan peluru berpandu, berkumpul di sempadan Ukraine.Rusia telah menafikan ia merancang untuk menyerang, tetapi Rumah Putih percaya serangan boleh dilakukan pada bila-bila masa.Pejabat Luar Britain pada Sabtu telah menyarankan warganya agar tidak melakukan perjalanan ke kedua-dua wilayah pemisah pro-Moscow iaitu Donetsk dan Lugansk, begitu juga Crimea.Hanya perjalanan penting sahaja disarankan buat masa ini, sambil mengesyorkan mereka perlu mendaftar kehadiran di negara itu.Sementara itu, jurucakap Jabatan Negara Amerika Syarikat (AS), pada Sabtu memaklumkan, pihaknya tidak bercadang untuk memindahkan warga AS dari Ukraine, sambil menambah bahawa penerbangan komersial masih tersedia buat masa ini. - AFP


Empat wanita antara tujuh terkorban dalam letupan bom bas mini

KABUL, 23 Januari- Sekurang-kurangnya tujuh orang terkorban, manakala 9 yang lain cedera selepas bom yang dilekatkan pada sebuah bas mini meletup di Herat, kawasan yang didiami masyarakat minoriti Syiah di barat Afghanistan.Bom dipercayai dilekatkan pada tangki minyak bas berkenaan.Empat wanita merupakan antara tujuh mangsa yang terbunuh.Jurucakap Pejabat Perisikan Herat, Sabit Harwi mengesahkan letupan itu."Laporan awal menunjukkan ia adalah bom melekit yang dilekatkan pada tangki minyak kenderaan penumpang," katanya.Polis wilayah Herat dan Jabatan Kebudayaan turut mengesahkan letupan bom berkenaan. Setakat ini, tiada pihak yang tampil bertanggunggjawab atas serangan tersebut. - AFP


COVID-19: Russia catat rekod jangkitan tertinggi

MOSCOW, 22 Januari- Russia hari ini mencatatkan rekod tertinggi kes jangkitan COVID-19 di negara itu susulan penyebaran varian Omicron.Mengikut data yang dimuat naik di portal mengenai jangkitan wabak itu, Russia dilapor merekodkan 57,212 kes harian baharu, berbanding 49,513 kes direkodkan kelmarin.Berikutan perintah berkurung ketat tetapi singkat pada permulaan pandemik, Russia tidak meneruskan pendekatan itu atas alasan mahu melindungi kesukaran ekonomi.Pada minggu lalu, Presiden Russia, Vladimir Putin memberi amaran negara itu perlu bersedia terhadap lonjakan kes jangkitan Omicron dengan menggesa lebih banyak ujian saringan serta pelalian dilakukan.Di Moscow yang menjadi pusat wabak di Russia, ibu negara itu merekodkan 16,094 kes baharu.Meskipun beberapa vaksin dibangunkan di Russia dan diagihkan untuk beberapa bulan, namun hanya kira-kira separuh penduduk negara itu lengkap divaksinasi kerana ragu-ragu terhadap pelalian itu.Sebelum ini, Putin berkata, vaksin Sputnik V yang dihasilkan negara itu lebih berkesan, berbanding vaksin dibangunkan negara barat.Berdasarkan data kerajaan Russia, terdapat 325,433 kematian akibat COVID-19 sejak pandemik membadai negara itu, sekali gus menjadikan ia paling tertinggi di Eropah.Bagaimanapun, angka itu didakwa bercanggah dengan data dikumpul agensi perangkaan negeri Rosstat yang mendakwa mungkin kes maut akibat COVID-19 di negara itu dua kali ganda.Secara globalnya, Russia negara keempat tertinggi dunia yang merekodkan jumlah kematian tertinggi akibat COVID-19, berdasarkan data dikumpul AFP selepas Amerika Syarikat (AS), Brazil dan India. -AFP


Tentera pakatan nafi serang penjara Yaman menyebabkan 70 orang terbunuh

SAADA, 22 Januari- Tentera pakatan diketuai Arab Saudi menafikan mereka melancarkan serangan udara ke atas penjara di utara Yaman yang dikuasai pemberontak, membunuh sekurang-kurangnya 70 orang termasuk pelarian, wanita dan kanak-kanak.

“Dakwaan mengatakan tentera pakatan mengarahkan serbuan menyebabkan bangunan runtuh dan kematian adalah satu tuduhan tidak berasas,” jelas pakatan itu.

Pada masa sama, serangan udara di bandar Pelabuhan Hodeida, membunuh sekurang-kurangnya tiga kanak-kanak yang kebetulan bermain di kawasan berhampiran. Pertubuhan Bangsa Bersatu (PBB) mengutuk serangan tersebut yang mengenai kemudahan telekomunikasi dan melumpuhkan internet di negara berkenaan.

“Tetapi, dakwaan yang dikatakan anggota Militia itu adalah tidak berasas, kata jurucakap tentera pakatan, Turki al-Maliki merujuk pemberontak Houthi disokong Iran.

Keganasan terbaru itu berlaku selepas Houthi mengaku bertanggungjawab terhadap serangan dron dan peluru berpandu ke atas Abu Dhabi yang membunuh tiga individu Isnin lalu.

Sejak konflik bermula kira-kira tujuh tahun lalu, puluhan ribu penduduk terbunuh dan jutaan lagi terpaksa menjadi pelarian yang disifatkan PBB sebagai krisis kemanusiaan terburuk di dunia.

Pada 2014, pemberontak Houthi merampas ibu kota Sanaa mendorong campur tangan ketenteraan yang diketuai Arab Saudi seterusnya sokongan Amerika Syarikat, Perancis dan Britain pada 2015. -AFP


Rakyat Tonga tekad mahu pulihkan negara

NUKU'ALOFA, 22 Januari- Rakyat Tonga bertekad untuk membina semula tanah air mereka yang terjejas akibat letupan gunung berapi dahsyat dan tsunami.Letupan gunung berapi Hunga Tonga-Hunga Ha'apai pada Sabtu lalu, mencetuskan tsunami sehingga membadai kepulauan Tonga telah memberi kesan terhadap lebih 80 peratus penduduk negara itu, menurut Pertubuhan Bangsa-Bangsa Bersatu (PBB).Debu toksik yang dimuntahkan gunung berapi mencemarkan bekalan air minuman penduduk, termasuk merosakkan tanaman dan mengakibatkan sekurang-kurangnya dua kampung musnah.Susulan kejadian itu, operasi penyaluran bekalan bantuan kemanusiaan kekal menjadi cabaran selepas kabel bawah laut yang menghubungkan Tonga dengan dunia terputus.Namun begitu, wartawan Tonga, Marian Kupu, berkata kebanyakan penduduk tempatan bertegas untuk kekal di situ untuk menjalankan pemulihan besar-besaran."Kami mahu berada di negara kami kerana ini menunjukkan kami sebagai rakyat Tonga. Kami mahu membina semula negara kami dan bersatu padu serta bergerak ke depan," katanya.Dianggarkan satu kilometer padu bahan diletupkan dari gunung berapi Hunga Tonga-Hunga Ha'apai.Pakar menjangka gunung berapi itu akan kekal aktif selama beberapa minggu, bahkan beberapa bulan."Rakyat Tonga memerlukan sokongan berterusan untuk menghadapi bencana sebesar ini," kata Pegawai Penyelarasan PBB di Tonga, Sione Hufanga. - AFP


Tentera Myanmar hukum mati bekas ahli parti Suu Kyi

YANGON, 22 Januari- Tribunal tentera Myanmar menjatuhkan hukuman mati kepada seorang anggota parti pimpinan Aung San Suu Kyi yang digulingkan atas kesalahan keganasan pada Jumaat, kata junta dalam satu kenyataan.Myanmar berada dalam keadaan huru-hara sejak rampasan kuasa pada Februari, dengan lebih 1,400 terbunuh akibat kekerasan berikutan perbezaan pendapat, menurut kumpulan pemantau tempatan.Penentang Junta, termasuk sekutu parti Liga Demokrasi Kebangsaan NLD dan aktivis telah bersembunyi di seluruh negara, manakala penduduk kampung mengangkat senjata, membentuk militia tempatan untuk mempertahankan diri.Dalam satu kenyataan, junta berkata Phyo Zeyar Thaw, anggota NLD yang ditahan pada November, dijatuhi hukuman mati atas kesalahan di bawah akta anti keganasan.Aktivis demokrasi terkemuka Kyaw Min Yu atau lebih dikenali sebagai "Jimmy", turut menerima hukuman yang sama daripada tribunal tentera.Junta sudah menjatuhkan hukuman mati kepada puluhan aktivis antirampasan kuasa sebagai sebahagian tindakan keras terhadap perbezaan pendapat biarpun Myanmar tidak melaksanakan hukuman mati selama beberapa dekad lalu.Phyo Zeyar Thaw atau nama sebenarnya Maung Kyaw, ditahan di sebuah apartmen atas maklumat orang ramai.Dia telah dituduh mendalangi beberapa serangan ke atas pasukan rejim, termasuk tembakan kejam di sebuah kereta api komuter di Yangon pada Ogos yang mengorbankan lima anggota polis.Beliau dipilih ke parlimen daripada parti NLD dalam pilihan raya 2015 yang membawa kepada peralihan pemerintahan awam.Sementara, Kyaw Min Yu, yang menjadi terkenal ketika pemberontakan pelajar Myanmar 1988 telah ditangkap dalam serbuan pada Oktober. - AFP


Gempa 6.1 magnitud gegarkan Sulawesi Utara

JAKARTA 22 Januari- Gempa bumi berukuran 6.1 magnitud menggegarkan wilayah Sulawesi Utara di tengah Indonesia hari ini tanpa amaran tsunami dikeluarkan, agensi berita Xinhua memetik Agensi Meteorologi, Klimatologi dan Geofizik.Gempa bumi berlaku pada jam 9.26 pagi waktu tempatan (0226 GMT), dengan pusat gempa terletak 39 kilometer (km) tenggara bandar Melonguane di daerah Talaud pada kedalaman 12 km di bawah dasar laut, kata agensi itu.Sementara itu, Xinhua turut melaporkan gempa bumi dengan magnitud 6.0 menggegarkan 231 km tenggara Sarangani, Filipina pada 02:26:13 GMT hari ini.Menurut United States Geological Survey, pusat gempa, dengan kedalaman 23.99 km pada awalnya ditentukan pada 3.6951 darjah utara latitud dan 126.6747 darjah timur longitud.- BERNAMA


Seorang polis maut dalam insiden tembakan di New York

NEW YORK, 22 Januari- Seorang pegawai Jabatan Polis New York NYPD terbunuh dan seorang lagi cedera parah selepas menerima panggilan gangguan domestik.Seorang suspek turut terbunuh dalam kejadian tembakan yang berlaku di Harlem itu.Menurut seorang pegawai keselamatan yang enggan namanya disiarkan, satu panggilan diterima kira-kira pukul 5 petang daripada seorang ibu yang memerlukan bantuan berkaitan anaknya. Tiga pegawai bertindak balas ke lokasi iaitu pangsapuri tingkat bawah di 135th Street.Ketika seorang pegawai bercakap dengan wanita tersebut di ruangan hadapan, dua lagi pegawai pergi ke bilik belakang di mana anak lelaki itu berada, dan ketika itulah tembakan kedengaran, kata pegawai itu.Pegawai yang meninggal dunia berusia 22 tahun dan telah bertugas sejak November 2020 manakala pegawai yang cedera, 27 tahun, telah bertugas selama empat tahun.Alat rakaman polis merakamkan beberapa adegan huru-hara, termasuk seorang pegawai menjerit meminta bantuan dan seorang lagi pegawai memberitahu bahawa dua pegawai telah ditembak.Bangunan tersebut terletak di blok antara dua jalan Harlem yang ikonik: Malcolm X Boulevard dan Adam Clayton Powell Jr. Boulevard.Ini merupakan kes ketiga dalam tempoh empat hari pegawai NYPD berdepan insiden tembakan ketika bertugas. - AP


UNHCR gesa Thailand pindahkan pelarian Myanmar ke tempat lebih selamat

THAILAND, 22 Januari - Thailand digesa memindahkan kira-kira 1,000 pelarian Myanmar yang berlindung di Mae Sot, Wilayah Tak ke lokasi lebih selamat.

Pertubuhan Bangsa Bersatu (PBB) mahu perkara terbabit dilaksanakan segera.

Badan yang mengendalikan hal ehwal pelarian UNHCR memaklumkan pergolakan berterusan di sempadan Myanmar menyebabkan keperluan kemanusiaan yang mendesak.

Demi prinsip kemanusiaan, kerjaan Thai diminta memindahkan pelarian terlibat ke lebih selamat.

Badan itu turut meminta bantuan sesuai disalur kepada kumpulan terbabit.

Kira-kira 9,500 orang awam dipaksa meninggalkan rumah mereka di negeri Kayin dan Kayah di tenggara Myanmar ekoran pertempuran antara pasukan keselamatan dan militan.

Mereka menjadikan Wilayah Tak dan Mae Hong Son di Thailand sebagai tempat berlindung.

Ketika ini, jumlah terbabit berkurangan kepada sekitar 1,000 orang.


1.8 Hektar pantai terjejas tumpahan minyak

PERU, 22 Januari - Para petugas sibuk membersihkan pantai berhampiran Daerah Ventanilla, Peru akibat tumpahan minyak di laut susulan letusan gunung berapi di Tonga.

Kementerian Alam Sekitar dalam satu laporan memaklumkan, sekurang-kurangnya 1.8 hektar pantai terjejas.

Rabu lalu syarikat gergasi minyak Sepanyol Repsol mengesahkan sebanyak 6,000 tong minyak tertumpah ketika proses menapis minyak dilakukan.

Dalam pada itu, Kementerian Luar Negeri Peru memaklumkan, insiden tersebut bencana ekologi terburuk setakat ini.

Datuk Bandar Daerah Ventanilla Pedro Spadaro dalam pada itu meminta kerajaan mengisytiharkan keadaan darurat alam sekitar di kawasan itu.

Pihak Repsol digesa membayar pampasan bagi kemalangan itu kerana ia telah menyebabkan kerugian besar bagi ratusan keluarga nelayan dan membahayakann tumbuh-tumbuhan dan haiwan di dua rizab semula jadi berdekatan.

Repsol walaubagaimanapun lepas tangan kerana kejadian tersebut tidak dirancang dan bukan disebabkan oleh mereka.


Pesawat bawa bantuan kemanusiaan tiba di Tonga

TONGA, 22 Januari - Sebuah pesawat Australia yang membawa bantuan tiba di Tonga semalam.

Ia adalah sebahagian daripada tindak balas antarabangsa terhadap seruan membantu negara kepulauan Pasifik itu berikutan letusan gunung berapi dan tsunami yang dahsyat.

Menurut Komander Divisyen Pertama, Majer Jeneral Scott Winter, keperluan terhadap air bersih sangat kritikal buat masa ini.

Rakaman yang disediakan Jabatan Pertahanan Australia menunjukkan kapal pengangkut tentera Globemaster C-17A Australia mendarat di Lapangan Terbang Antarabangsa Fuaʻamotu, membawa peralatan penyahgaram, khemah dan dapur.

Tonga negara bebas COVID-19 dan mempunyai dasar kawalan sempadan yang ketat.

Ia menerima bantuan tanpa sentuhan yang dilihat mula tiba di kapal terbang dan pelabuhan.

Letusan gunung berapi Tonga-Hunga Ha'apai Sabtu lalu mencetuskan tsunami yang memusnahkan kampung, pusat peranginan serta komunikasi negara yang mempunyai kira-kira 105,000 orang.

Letusan turut menghantar gelombang kejutan dan tsunami ke seluruh Pasifik.


COVID-19: Hong Kong akan lupuskan 'hamster'

HONG KONG, 22 Januari - Gara-gara 'hamster' atau tikus belanda yang dilaporkan boleh menyebarkan COVID-19, pihak berkuasa Hong Kong terpaksa berdepan dengan pencinta haiwan peliharaan tersebut.

Pihak berkuasa mengarahkan pemilik haiwan berkenaan supaya menyerahkan 'hamster' mereka untuk dimusnahkan bagi membendung jangkitan COVID-19

Dalam laporan akbar tempatan, ia berlaku selasa lalu apabila seorang pekerja sebuah kedai haiwan peliharaan didapati positif termasuk 11 'hamster' di bawah jagaannya

Situasi tersebut menggusarkan pihak berkuasa dan mengarahkan lebih 2 ribu hamster dihapuskan.

Walaubagaimanpun, peminat haiwan tersebut mengingkari arahan kerajaan termasuk campur tangan Jabatan Pertanian, Perikanan dan Pemuliharaan (AFCD) yang juga komited menyelamatkan haiwan itu termasuk menggunakan undang-undang jika perlu.

Rata-rata turut menyifatkan pemimpin Hong Kong, Carrie Lam, sebagai tidak rasional.

Kerajaan memaklumkan, haiwan comel itu akan dilupuskan dengan penuh perikemanusiaan dan menggesa semua sektor masyarakat untuk bekerjasama memerangi penyebaran COVID-19.

Di seluruh dunia, terdapat kes COVID-19 dalam kalangan pelbagai haiwan termasuk anjing dan kucing, walaupun saintis mengatakan tiada bukti haiwan berperanan utama dalam menyebarkan jangkitan kepada manusia.


COVID-19: Gabenor Delhi tolak cadangan tamatkan perintah berkurung di India

DELHI, 22 Januari - Cadangan kerajaan untuk menamatkan perintah berkurung di ibu negara India ditolak.

Keputusan dibuat Gabenor Delhi, Anil Baijal.

Cadangan itu tidak diterima memandangkan kes COVID-19 masih tinggi biarpun ada menunjukkan penurunan.

Ini termasuk membolehkan pejabat swasta kembali beroperasi dengan kapasati maksimum 50%.

Menurut beliau, sekatan lain kekal sehingga situasi lebih baik dicatatkan.

Delhi pada Khamis merekodkan 12,306 kes COVID-19 baharu dan 43 kematian.


COVID-19 varian Omicron, England tarik balik sekatan

LONDON, 22 Januari - Sekatan susulan penularan COVID-19 varian Omicron yang dilaksanakan di England, bakal ditarik balik.

Ia berikutan data menunjukkan jangkitan akibat varian berkenaan sudah mencapai tahap maksimum dan kembali kepada trend menurun di UK.

Perdana Menteri Britain, Boris Johnson, memberitahu Parlimen, kempen suntikan penggalak memungkinkan perubahan tersebut berlaku.

Kehadiran ke pejabat akan dibenarkan bermula minggu hadapan.

Selain itu, pemakaian pelitup muka juga tidak diwajibkan manakala pas COVID-19 tidak lagi diperlukan untuk memasuki premis.

Jelas beliau, lebih 36 juta dos penggalak sudah diberi, dengan lebih 90% penduduk berusia 60 tahun telah menerima suntikan ketiga.

Johnson berkata saintis UK percaya kemungkinan gelombang Omicron sekarang sudah memuncak namun mengingatkan bahawa pandemik COVID-19 belum lagi berakhir.


Lebih 30 maut, Daesh terdesak bebaskan anggotanya yang terperuk di penjara

BEIRUT, 21 Januari - Militan Daesh kembali mengganas di bumi Syria.Sasaran kali ini ialah Pusat Tahanan Ghwayran di Hasakeh, bandar terbesar Syria.Pusat tahanan itu menempatkan kira-kira 3,500 anggota Daesh yang dipenjarakan atas pelbagai kesalahan dan jenayah.Menurut laporan badan Pemantau Hak Asasi Manusia Syria (SOHR), serangan yang bermula lewat malam semalam, merupakan percubaan membebaskan banduan Daesh.Ia antara serangan terbesar sejak kumpulan pengganas antarabangsa itu diisytiharkan tumpas hampir tiga tahun lepas."Sekurang-kurangnya 18 askar Kurdish dan 16 anggota miltan maut dalam pertempuran di pusat tahanan di Hasakeh," kata Ketua SOHR, Rami Abdel Rahman kepada AFP.Menurut kenyataan Tentera Demokratik Suria (SDF), pertempuran masih berterusan di perkarangan pusat tahanan.Operasi ganas Daesh mencetuskan huru hara di Hasakeh dan memaksa orang awam di sekitar Ghwayran bertebaran menyelamatkan diri."Tentera SDF ketika ini berjuang mengambil semula kawalan penuh kawasan kejiranan dan memburu banduan yang terlepas. Setakat ini 89 banduan Daesh yang lolos dari penjara berjaya diberkas," kata kenyataan itu.-AFP


Daesh serang penjara Ghwayran, bebaskan pemberontak

BEIRUT, 21 Januari- Kumpulan pengganas Daesh menyerang penjara yang dikendalikan Kurdish di timur laut Syria pada Khamis, dan membebaskan rakan seperjuangan mereka.Begitupun, jumlah tahanan yang dilarikan tidak dapat dipastikan.Pasukan Demokratik Syria yang diketuai Kurdish mengesahkan serangan itu dalam satu kenyataan tetapi tidak menyebut mana-mana tahanan yang melarikan diri.Menurut Ketua Pemerhati Hak Asasi Kemanusiaan Syria, Rami Abdul Rahman yang berpangkalan di Britain, sebuah bom kereta mengenai pintu masuk penjara Ghwayran dan letupan kedua berlaku di kawasan berhampiran sebelum pejuang Daesh menyerang pasukan keselamatan Kurdish yang mengawal fasiliti tersebut."Ghwayran adalah salah satu kemudahan terbesar menempatkan pejuang IS di wilayah separa autonomi yang dikawal oleh pihak berkuasa Kurdish di timur laut Syria," kata Rami kepada AFP.


Pertumbuhan langganan Netflix semakin perlahan

SAN FRANCISCO, 21 Januari- Penyedia layanan penstrimen video, Netflix melaporkan pertumbuhan jumlah langganan semakin 'perlahan' antaranya disebabkan persaingan sengit industri dan pandemik COVID-19 meskipun mendapat sambutan hebat, siri popular "Squid Game" dan "Money Heist."

Syarikat itu meramalkan, tidak banyak perubahan akan berlaku pada suku pertama 2022 dengan laporan perolehan hanya menjangka pertambahan kira-kira 2.5 juta pelanggan.

Kasan pasaran memberi impak segera dengan saham syarikat gergasi penstrimen California itu merosot kira-kira 20% selepas beberapa jam didagangkan.

Jangkaan langganan terakhir bawah 2.5 juta pelanggan adalah pada 2010, apabila Netflix hanya mempunyai 13.9 juta pelanggan.

“Meskipun pengekalan dan penglibatan (pelanggan) kekal sihat, pertumbuhan perolehan masih belum dapat dipercepatkan semula pada tahun pra-Covid.

Kami merasakan ini mungkin disebabkan beberapa faktor termasuk penularan berterusan pandemik dan kesukaran ekonomi makro di beberapa bahagian di dunia,” lapor kenyataan itu.

Kebanyakan 8.3 juta pelanggan tambahan pada hujung tahun lepas adalah dari luar Amerika Utara, menurut kenyaatan syarikat pensterimen itu lagi.


Pesawat berpatah balik angkara penumpang tidak patuh SOP

WASHINGTON, 21 Januari- Sebuah pesawat milik American Airlines dalam penerbangan dari Miami ke London berpatah balik gara-gara penumpang enggan memakai pelitup muka.Menurut satu kenyataan dari syarikat penerbangan itu, penerbangan 38 American Airlines dari Miami ke London kembali ke Lapangan Terbang Antarabangsa Miami kerana terdapat penumpang yang enggan mengenakan pelitup muka.Setibanya pesawat Boeing 777 yang membawa 129 penumpang dan 14 anak kapal itu mendarat di Miami, Polis mengiringi penumpang itu keluar dari pesawat tanpa sebarang insiden.American Airlines berkata, sementara menunggu siasatan lanjut, penumpang tersebut telah diletakkan dalam senarai orang yang dilarang terbang bersama syarikat penerbangan itu.Januari tahun lalu, Pentadbiran Penerbangan Persekutuan menyatakan komitmen untuk mengamalkan dasar toleransi sifar terhadap sesiapa yang menolak peraturan persekutuan mewajibkan pemakaian pelitup muka dalam penerbangan domestik AS.Ini berlaku apabila ada pramugari melaporkan insiden penderaan lisan dan fizikal daripada pelancong yang enggan memakai pelitup muka.- AFP


Sekurang-kurangnya 17 mati, 59 cedera letupan di barat Ghana

ACCRA, 21 Januari- Sekurang-kurangnya 17 orang terbunuh dan 59 lagi cedera dalam kejadian letupan yang memusnahkan sebahagian kawasan kejadian di bandar barat Ghana selepas trak membawa bahan letupan bertembung dengan sebuah motosikal.

“Sejumlah 17 orang yang tidak bernasib baik disahkan terbunuh dan 59 lagi yang cedera diselamatkan,” menurut Menteri Penerangan, Kojo Oppong Nkrumah dalam satu kenyataan yang dikeluarkan semalam, memetik laporan Agensi Berita AFP.

Sementara itu, Reuters melaporkan letupan besar itu memusnahkan ratusan bangunan dan mengorbankan sebilangan penduduk setempat.

Video yang disiarkan di media sosial menunjukkan kawah besar di dalam tanah berikutan letupan di wilayah Barat luar bandar Ghana pada Khamis.

Rakaman itu menunjukkan kerosakan teruk pada kediaman berhampiran.

Letupan berlaku di Apiate, antara bandar Bogoso dan Bawdie, apabila sebuah trak yang membawa bahan letupan ke lombong emas bertembung dengan sebuah motosikal.

Trak itu membawa bahan letupan milik sebuah syarikat bernama Maxam, yang dalam perjalanan ke lombong emas Chirano.

Lombong emas Chirano, dikendalikan oleh Kinross yang berpangkalan di Toronto.

Sementara itu Presiden Ghana Nana Akufo-Addo menerusi satu hantaran di Twitter  menyebut "ini adalah insiden yang benar-benar tragis dan bagi pihak kerajaan saya mengucapkan takziah kepada semua anak kapal dan salam  takziah kepada keluarga si mati."


Warga asing memasuki AS melalui jalan darat wajib divaksin berkuatkuasa Sabtu

WASHINGTON, 21 Januari- Berkuat kuasa esok, warga asing yang ingin memasuki Amerika Syarikat (AS) melalui sempadan darat atas apa-apa urusan sekali pun, perlu mendapatkan vaksin COVID-19 terlebih dahulu.Ia termasuk warga asing yang tiba melalui jalan darat atau menaiki feri dari Mexico dan Kanada yang sebelum ini dikecualikan daripada mengambil vaksin setelah mereka dikategorikan dalam perjalanan penting dan golongan profesional.Pengecualian terhadap golongan tersebut sebelum ini telah memberi kesan kepada penumpang yang tinggal dan bekerja di bahagian bertentangan, sama ada sempadan Kanada-AS atau Mexico-AS.Sehubungan itu, Setiausaha Jabatan Keselamatan Dalam Negeri (DHS), Alejandro Mayorkas pada Khamis memaklumkan, peraturan baharu itu dilaksana bagi mengekang penularan wabak di negara itu."Pengembara harus bersedia untuk menunjukkan bukti telah divaksinasi," katanya dalam satu kenyataan.Sebelum ini AS telah menutup sebahagian besar sempadannya kepada dunia luar sejak wabak COVID-19 mula merebak.Namun, ia dibuka semula kepada kebanyakan pelancong pada November lalu, dengan syarat mereka telah diberi vaksin. - AFP


Sembilan pegawai penyelidik Argentina tidak divaksin di Antartika dipindahkan selepas positif COVID-19

BUENOS AIRES, 21 Januari - Sembilan pegawai penyelidik Argentina di Antartika yang tidak divaksin dipindahkan selepas diuji positif COVID-19.Mereka yang tidak bergejala itu dipindahkan ke Buenos Aires sebagai langkah berjaga-jaga.Menurut pegawai Direktorat Kebangsaan Antartika, Patricia Ortuzar, 24 daripada 43 saintis dan anggota tentera yang tinggal di pangkalan La Esperanza Argentina telah dijangkiti wabak berkenaan.15 lagi kakitangan yang positif COVID-19 juga tidak bergejala kekal berada di pangkalan bersama pasukan lain kerana mereka sudah menerima vaksin.Ortuzar berkata, pangkalan Argentina yang lain kekal bebas COVID-19.Beliau menambah, keadaan di La Esperanza juga terkawal. - AFP


Indonesia desak wujudkan agensi kesihatan global

JAKARTA, 21 Januari - Indonesia mendesak supaya agensi kesihatan global baharu diwujudkan.Perkara itu dinyatakan Presidennya, Joko Widodo pada Mesyuarat Forum Ekonomi Dunia.Widodo berkata agensi itu akan mengukuhkan daya tahan kesihatan dunia dan membantu menjadikan ia sistem lebih inklusif dan responsif terhadap krisis.Pemimpin Indonesia itu juga memaklumkan Pertubuhan Kesihatan Sedunia (WHO) telah menunjukkan kapasiti terhad untuk menangani wabak COVID-19.Tambah beliau, banyak kerjasama kesihatan global semasa termasuk berkenaan vaksin hanya bersifat sementara.Negara Asia Tenggara itu terjejas teruk akibat wabak itu tahun lalu dengan lebih 144,000 kematian.Indonesia juga bergelut untuk mendapatkan vaksin yang mencukupi untuk populasinya yang besar.Sehingga kini, hanya 45% daripada 270 juta penduduknya telah diberikan vaksin sepenuhnya. - AFP


Perancis akan longgarkan perintah sekatan COVID-19 mulai 2 Februari

PARIS, 21 Januari - Perancis akan mula melonggarkan perintah sekatan COVID-19 beransur-ansur mulai 2 Februari ini.Perdana Menteri, Jean Castex berkata, keputusan itu susulan terdapat tanda-tanda gelombang jangkitan membabitkan varian Omiron semakin menurun.Ini meski pun pihak berkuasa kesihatan sebelum ini memaklumkan, kes harian COVID-19 pada Selasa lalu mencatat rekod, iaitu 464-ribu 769 ribu kes.Bagaimanapun Castex menjelaskan, penguatkuasaan "pas vaksin" untuk memasuki restoran, pawagam dan tempat awam lain membolehkan sekatan ketat sejak Disember lalu ditarik balik perlahan-lahan.Sebagai permulaan had kapasiti penonton untuk dewan konsert dan perlawanan sukan di kawasan tertutup dan terbuka akan ditamatkan.Bekerja dari rumah juga tidak lagi wajib bagi pekerja yang layak, dan pemakaian pelitup muka dilonggarkan. - REUTERS


Thailand sambung semula program visa tanpa kuarantin

BANGKOK, 20 JANUARI - Thailand menyambung semula program visa tanpa kuarantin untuk pelancong yang lengkap divaksin bermula 1 Februari ini.Ia sebagai usaha memulihkan sektor pelancongannya ketika jangkitan COVID-19 dilihat semakin menurun di negara itu.Program Test & Go itu digantung sebulan lalu selepas hanya tujuh minggu dilaksanakan susulan penularan varian Omicron dan ketidakpastian tentang keberkesanan vaksin terhadapnya.Jurucakap kerajaan, Taweesin Wisanuyothin memberitahu polisi itu memerlukan pelawat untuk membuat ujian Covid-19 semasa ketibaan dan sekali lagi lima hari kemudian, sambil bersetuju untuk lokasi mereka dikesan.Pihak berkuasa juga memanjangkan operasi restoran yang dibenarkan menghidangkan alkohol dari pukul 9 malam sehingga 11 malam. Namun bar dan kelab malam akan tetap ditutup.Thailand menyaksikan lonjakan dalam kes baharu selepas sambutan Krismas dan Tahun Baharu, kes yang lebih tinggi berbanding ketika gelombang jangkitan varian Delta melanda.


Rakaman video serangan dron tersasar di Afganistan disiarkan

KABUL, 20 JANUARI - Pusat Pemerintahan Amerika Syarikat menyiarkan satu rakaman video serangan dron yang tersasar yang mengakibatkan sepuluh orang awam terbunuh di Afghanistan.Serangan yang berlaku pada Ogos tahun lepas itu berlaku pada hari-hari terakhir tentera Amerika berada di Afghanistan.Penyiaran rakaman video itu dibuat selepas saman yang dibuat oleh The New York Times melalui akta Kebebasan Maklumat, ia selepas Pentagon berkata pada Disember lalu bahawa tiada anggota tenteranya akan bertanggungjawab atas serangan dron itu.Siasatan awal oleh Ketua Angkatan Tentera Udara menyatakan serangan pada 29 Ogos itu disebabkan oleh kesilapan pelaksanaan, mentafsir maklumat yang menyokong sudut pandangan tertentu, dan kerosakan komunikasi. Pentagon berkata sebelum ini serangan tersebut menyasarkan pengebom bunuh diri kumpulan DAESH yang menjadi ancaman kepada tentera yang diketuai Amerika Syarikat di lapangan terbang, ketika mereka menyelesaikan peringkat terakhir pengunduran dari Afghanistan.Namun laporan timbul selepas itu bahawa serangan dron di kawasan kejiranan di barat Lapangan Terbang Hamid Karzai telah membunuh orang awam termasuk kanak-kanak.Rakaman dari tempat kejadian ketika itu menunjukkan kemusnahan dengan serpihan kereta di perkarangan sebuah bangunan.Serangan itu dibuat selepas pengebom bunuh diri DAESH membunuh 13 anggota tentera Amerika dan puluhan orang awam Afghanistan yang berkumpul di luar pagar lapangan terbang. - REUTERS


Sekurang-kurangnya dua maut, 22 cedera dalam serangan bom puak pemisah di Lahore

LAHORE , 20 Januari - Sekurang-kurangnya dua orang terbunuh dan 22 cedera dalam insiden letupan bom di daerah beli-belah yang sibuk di bandar besar Pakistan di Lahore, kata polis dan pegawai keselamatan."Siasatan awal mendapati letupan berpunca daripada bom kawalan masa yang dipasang pada sebuah motosikal," jurucakap polis Lahore, Rana Arif memberitahu AFP.Sumber hospital dan polis mengesahkan dua orang termasuk seorang kanak-kanak berusia sembilan tahun terbunuh dalam kejadian.Letupan di daerah beli-belah Anarkali itu juga merosakkan beberapa motosikal dan gerai peniaga.Kumpulan pemisah, Tentera Nasionalis Baloch mengaku mendalangi serangan."Sasaran serangan ialah kakitangan bank. Kenyataan terperinci akan dikeluarkan dalam masa terdekat," kata jurucakap Baloch menerusi hantaran di Twitter.Balochistan yang kaya dengan sumber galian dan bersempadanan dengan Afghanistan dan Iran, merupakan yang terbesar dalam kalangan empat wilayah di Pakistan.Penduduknya sejak sekian lama mendakwa tidak menerima bahagian yang adil daripada kekayaan hasil bumi wilayah itu. - AFP


CDC beri amaran jangan bergantung kepada imuniti semulajadi sebagai pelindung COVID-19

WASHINGTON, 20 Januari - Kajian di Amerika Syarikat (AS) menunjukkan individu tidak divaksin yang sembuh jangkitan varian COVID-19 Delta membina imuniti semula jadi lebih kuat berbanding penerima vaksin.Bagaimanapun, Pusat Kawalan dan Pencegahan Penyakit (CDC) AS memberi amaran supaya tidak bergantung kepada jangkitan sebagai strategi membina imuniti semula jadi."Ini kerana risiko kemasukan ke hospital, kesan jangka panjang dan kematian lebih tinggi kepada mereka yang tidak divaksin berbanding penerima vaksin."Virus sentiasa berubah, termasuk yang menyebabkan COVID-19, jadi tahap perlindungan yang ditawarkan melalui vaksinasi dan ketahanan daripada jangkitan sebelum ini sentiasa berubah semasa tempoh kajian."Vaksinasi kekal sebagai strategi paling selamat untuk melindungi daripada COVID-19," kata kenyataan itu.Kajian itu dilakukan untuk dipertimbangkan dalam perbahasan mengenai kekuatan relatif imuniti semula jadi berbanding vaksin yang diperoleh terhadap SARS-CoV-2.Berdasarkan analisis dijalankan sebelum kemunculan varian Omicron, kedua-dua vaksin dan imuniti yang diperoleh daripada jangkitan kelihatan berkurangan sebelum penggalak disediakan secara meluas."Kajian itu membabitkan pesakit di New York dan California antara 30 Mei hingga 30 November 2021."Sebelum Delta menjadi dominan, vaksinasi memberikan imuniti yang lebih besar daripada jangkitan, tetapi hubungan itu berubah apabila varian menjadi dominan pada akhir Jun dan Julai," tambahnya.CDC AS turut menegaskan bahawa kajian lanjut diperlukan untuk mewujudkan tempoh perlindungan daripada jangkitan sebelum ini mengikut jenis varian, tahap serius penyakit dan gejala termasuk untuk varian Omicron. -AFP


Misi bantuan kemanusiaan mula tiba di Tonga hari ini

SYDNEY, 20 Januari- Lima hari selepas letusan gunung berapi, disusuli tsunami sehingga menyebabkan Tonga berdepan malapetaka; akhirnya penerbangan pertama membawa bantuan kemanusiaan ke pulau itu digerakkan.

Pihak berkuasa Australia dan New Zealand mengesahkan bahawa dua pesawat tentera telah digerakkan ke negara Pasifik itu yang kini terpisah dengan dunia luar.

Pesawat itu dijadualkan tiba di lapangan terbang utama Tonga yang sudah dibersihkan daripada sisa tsunami.

“Pesawat C-17 Globemaster berlepas dari Pangkalan Lapangan Terbang Amberley kira-kira 7:00 am hari ini (waktu tempatan)," menurut seorang Pegawai Pertahanan Australia.

Sementara itu pihak berkuasa New Zealand mengesahkan C-130 Hercules telah diterbangkan ke lokasi bencana hari ini.

Pesawat membawa barangan bantuan penting seperti air bersih dan peralatan telekomunikasi.

Maklumat dari Tonga amat terhad sejak bencana hujung minggu yang menyebabkan kabel telekomunikasi dasar laut terputus.

Sementara itu, penduduk Tonga bertungkus lumus membersihkan landasan Lapangan Terbang Antarabangsa Fua’amotu daripada abu tebal gunung berapi.

Penyelaras krisis PBB, Jonathan Veitch memaklumkan landasan lapangan terbang utama Tonga dilitupi abu setebal kira-kira 10 sentimeter juga batuan konkrit.

Gunung berapi Hunga Tonga-Hunga Ha'apai yang meletus pada Sabtu lalu menyebabkan tiga orang terbunuh seterusnya menyebabkan tsunami setinggi 15 meter yang memusnahkan banyak kediaman di pulau tersebut. -AFP


Doktor AS alami keletihan melampau, banyak pesakit COVID-19 tidak divaksin

NEW YORK, 20 Januari- Keletihan melampau dan amat kecewa dengan peningkatan pesakit tidak divaksin. Dr. James Samuel Pope, pakar perubatan di Unit Rawatan Rapi (ICU) Hospital Hartford di negeri Connecticut amat berharap gelombang Omicron menjadi penamat kepada pandemik COVID-19.

“Pertambahan kes amat tinggi dalam tempoh dua minggu terakhir,” Kata Pope, Pengarah Perubatan ICU di Hospital Hartford. “Ramai masuk ke ER (Bilik Kecemasan) berbanding pernah dialami sebelum ini.”

Menurut Pope, kebanyakan pesakit yang dirawat adalah mereka yang tidak menerima vaksin dan kebanyakan mereka perlu menjalani rawatan intubasi serta memerlukan alat bantuan pernafasan.

Pope juga sedia maklum tidak semua pesakit bawah jagaannya akan pulang semula ke rumah.

“Kekecewaan amat jelas,” kata Pope ketika melawat dan merawat satu pesawat ke pesakit lain yang berumur dalam lingkungan antara 22 hingga 80-an.

“Semua kami (petugas perubatan) mengalami keletihan melampau terutama petugas perubatan yang mengendalikan pesakit COVID-19 sejak pandemik bermula, Kata Pope kepada wartawan.

Setakat ini jumlah kes positif COVID-19 di Amerika Syarikat melebihi 69.714 juta kes manakala kematian melebihi 880,500 kes. Kes positif baharu pula kekal tinggi sejak berbulan lalu, iaitu 649,506 kes dalam tempoh 24 jam terbaru. -AFP


Amerika Syarikat ancam Rusia bakal alami 'korban nyawa' terbesar jika serang Ukraine

WASHINGTON, 20 Januari - Rusia bakal menerima akibat buruk daripada segi ketenteraan dan ekonomi jika menyerang Ukraine.Perkara tersebut ditegaskan Presiden Amerika Syarikat, Joe Biden.Selain itu, Biden turut mengugut Rusia akan mengalami 'korban nyawa' yang besar."Jika mereka teruskan apa yang mahu dilakukan dengan sejumlah besar tentera yang sedia ada di sempadan, akan menjadi bencana bagi Rusia."Sekutu dan rakan kami sedia mengakibatkan kesan yang 'mahal lagi ketara' terhadap Rusia serta ekonominya," katanya pada satu sidang media.Biden juga yakin Presiden Rusia, Vladimir Putin, tidak mahukan peperangan berlaku kerana kesan akibatnya sekatan ekonomi yang serius dan kehilangan sumber pendapatan daripada jualan bahan api.Kesan lain, Bank Rusia akan mengalami kesukaran untuk berurusan menggunakan dolar AS berikutan ia merupakan matawang utama dunia."Jadi, ini bukan sesuatu yang mudah bagi Rusia tetapi Putin masih mahu menguji kecekalan AS dan sekutu Pertubuhan Perjanjian Atlantik Utara (NATO) di Eropah, dengan matlamat melemahkan pakatan ini," katanya.Tambah beliau, AS kini menyelaras kesepakatan NATO bagi menghadapi ancaman Rusia dan Putin juga menyedari hanya ada dua pilihan sama ada tindakan ketenteraan atau diplomasi. -AFP


Indonesia akan hasilkan pil antiviral COVID-19 tidak lama lagi

JAKARTA, 19 Januari - Indonesia menyasarkan penghasilan dua jenis pil antiviral COVID-19 tempatan, Molnupiravir dan Paxlovid pada April atau Mei tahun ini."Kerajaan akan terus memastikan bekalan ubatan COVID-19 untuk kegunaan domestik mencukupi bagi menghadapi gelombang virus SARS-CoV-2," kata jurucakap petugas khas COVID-19 kerajaan, Reisa Broto Asmoro dalam satu sidang media maya.Kerajaan telah memperoleh 400,000 tablet Molnupiravir untuk merawat COVID-19 melalui syarikat pembekal ubat generik India, PT Amarox Pharma Global.Molnupiravir yang dibangunkan oleh Merck & Co dan Ridgeback Biotherapeutics dan Paxlovid oleh Pfizer akan dihasilkan di kilang PT Amarox Pharma Global di daerah Bekasi.Pil antivirus berfungsi memperkenalkan ralat pada kod genetik virus SARS-CoV-2 dan menghalang virus daripada terus berganda.Negara yang memiliki bilangan penduduk keempat tertinggi di dunia itu menyaksikan jumlah kes COVID-19 didorong varian Omicron meningkat sejak beberapa minggu kebelakangan ini.Jumlah keseluruhan kes Omicron meningkat kepada 882 kes setakat 14 Jan, manakala 276 pesakit telah sembuh hari ini, kata Reisa.Indonesia mencatat 1,362 kes COVID-19 pada 18 Jan, jumlah kes harian tertinggi sejak pertengahan Oktober 2021.- BERNAMA


Bekas Menteri Thailand, tubuh parti baharu

BANGKOK, 19 Januari - Dua bekas pemimpin parti pemerintah Thailand - parti Palang Pracharath (PPRP) telah menubuhkan parti politik baharu - Sarng Anacot Thai, dan berikrar membantu memulihkan ekonomi negara.

Sarng Anacot Thai bermaksud "Membina Masa Depan Thailand" telah dilancarkan oleh bekas menteri kewangan Uttama Savanayana dan bekas menteri tenaga Sontirat Sontijirawong hari ini.

Kedua-duanya pernah berkhidmat dalam barisan Kabinet Perdana Menteri Prayuth Chan o-cha sebelum meletak jawatan pada Julai 2020.

Uttama berkata, parti politik baharu yang mewakili pelbagai latar belakang masyarakat itu berharap dapat menyelesaikan semua masalah mendesak dalam negara.

“Kami di sini bukan meneruskan kekuasaan mana-mana parti politik. Kami di sini untuk berkhidmat kepada rakyat,” katanya pada pelancaran rasmi parti itu, di sini.

Beliau menambah, parti itu tidak akan mencalonkan Prayuth sebagai calon perdana menteri, sambil menambah bahawa perdana menteri seterusnya ‘mesti berkebolehan serta diiktiraf di peringkat antarabangsa’.

Uttama dan Sontirat adalah pemimpin utama dalam PPRP yang membantu Prayuth kembali menjawat jawatan perdana menteri selepas Pilihan Raya Umum 2019.

Bagaimanapun, kedua-duanya meletak jawatan dan bertindak keluar parti pada 2020 berikutan perebutan kuasa dalam gabungan parti pemerintah. - BERNAMA


Boris Johnson mungkin berdepan undi tidak percaya

LONDON, 19 Januari- Susulan pendedahan 'parti' di kediaman rasmi Perdana Menteri Britain semasa perintah sekatan Covid-19.Boris Johnson kini mungkin berdepan undi tidak percaya dari kalangan ahli partinya sendiri, Parti Konservatif.Johnson sebelum ini menafikan dakwaan bekas penasihatnya bahawa beliau telah menipu Parlimen berhubung majlis berkenaan.Seramai 20 ahli Parti Konservatif yang berjaya memenangi kerusi dalam pilihan raya umum pada 2019 bercadang mengemukakan surat undi tidak percaya mereka terhadap Johnson.Populariti Johnson semakin merosot sejak kebelakangan ini terutamanya selepas pendedahan berlaku pelanggaran sekatan COVID-19 di Downing Street.Bagi membolehkan pertukaran jawatan nombor satu itu, 54 daripada 350 Ahli Parlimen daripada Parti Konservatif harus mengemukakan undi tidak percaya kepada pengerusi jawatankuasa parti.Media tempatan melaporkan sekurang-kurangnya 11 perhimpunan telah diadakan di kediaman rasmi Johnson di 10 Downing Street serta di beberapa jabatan kerajaan lain di antara Mei 2020 dan April 2021 ketika sekatan COVID-19 yang mengehadkan jumlah individu yang dibenarkan berhimpun.Skandal tersebut menyebabkan populariti Johnson serta Parti Konservatif jatuh sejak kebelakangan ini. -AFP


Enam maut dalam insiden kebakaran rumah persaraan di Sepanyol

MADRID, 19 Januari- Enam maut manakala dua lagi cedera parah dalam kejadian kebakaran di rumah penjagaan warga emas di bandar Valencia, timur Sepanyol hari ini.Menerusi ciapan Twitter anggota bomba tempatan memaklumkan, kejadian berlaku pada tengah malam dan pihaknya mengambil masa dua jam bagi mengawal kebakaran itu.Sebanyak 11 mangsa dibawa ke hospital akibat terhidu asap, manakala 71 penghuni lain terpaksa dipindahkan.Agensi berita Sepanyol EFE melaporkan, sejurus anggota bomba tiba di lokasi kejadian, api telah merebak hingga memusnahkan satu bahagian sayap bangunan.Kebakaran berjaya dikawal sekitar 1.20 pagi hari ini.Menurut media tempatan, siasatan awal mendapati kejadian litar pintas dalam unit oksigen mungkin menjadi punca kebakaran. -AFP


Gempa bumi Afganistan: Misi mencari dan menyelamat diteruskan

HERAT, 19 Januari- Misi mencari dan menyelamat mangsa gempa bumi yang masih terselamat di Afghanistan diteruskan.Setakat ini, sekurang-kurangnya 26 orang dilaporkan terbunuh.Gempa yang melanda Isnin lalu menyebabkan ratusan bangunan rosak akibat gegaran.Banyak penduduk terpaksa bermalam tanpa sebarang tempat berlindung tatkala suhu sejuk melampau.Gempa bumi itu menggegarkan daerah Qadis di wilayah Badghis barat, kawasan luar bandar yang tidak mudah diakses melalui jalan raya.Dua jam gempa dengan magnitud 4.9 dan 5.3 pada skala richter menggegarkan daerah itu.Penduduk menyifatkan ia kejadian yang sangat mengerikan yang tidak pernah dialami sebelum ini.Mereka yang bimbang dengan ancaman gempa berulang lebih selesa memilih tinggal di kawasan terbuka bagi mengelak tragedi lebih buruk. -AFP


Pengebom Bali dipenjara 15 tahun

JAKARTA, 19 Januari - Mahkamah Indonesia menjatuhkan hukuman penjara 15 tahun ke atas militan yang dikaitkan dengan Al-Qaeda, hari ini.Ia berhubung peranannya dalam pengeboman di pulau peranginan Bali yang mengorbankan 202 orang pada 2002.Hakim Mahkamah Daerah Jakarta Timur, mendapati Zulkarnaen, anggota berpangkat tinggi JI didapati bersalah melakukan keganasan dalam pengeboman di pulau peranginan itu.Zulkarnaen yang ditahan pada Disember 2020, selepas hampir 18 tahun hidup bebas turut dibicarakan dalam beberapa kes serangan lain.Semasa perbicaraan, Zulkarnaen menafikan terbabit dalam pengeboman Bali, tetapi mengaku dilakukan oleh pasukannya.Beliau memberitahu mahkamah, pemimpin JI tidak memberitahunya mengenai serangan itu terlebih dahulu dan dia tidak terbabit dalam perancangan khusus.Namun, hakim tidak yakin dan menyatakan Zulkarnaen ialah ketua pasukan dan bersetuju dengan rancangan di Bali. -AFP


Lagi rumah keluarga Palestin di Sheikh Jarrah dirobohkan polis Israel

BAITULMAQDIS, 19 Januari- Atas alasan keperluan untuk pembangunan kanak-kanak, polis Israel merobohkan sebuah rumah didiami keluarga Palestin di Sheikh Jarrah, timur Baitulmaqdis pada awal pagi Rabu; memetik laporan jurugambar agensi berita AFP yang menyaksikan kejadian tersebut. Berdasarkan video dalam talian oleh polis Israel, sebelum waktu Subuh, pegawai Israel dikatakan telah pergi ke rumah keluarga Salhiya, mengancam untuk mengusir keluarga tersebut."Polis Israel telah menyelesaikan sepenuhnya pelaksanaan arahan perobohan bangunan haram yang dibina atas tanah yang diperuntukkan untuk keperluan kanak-kanak khas dari timur Baitulmaqdis," menurut kenyataan polis rejim. Jurucakap polis memberitahu AFP, 18 ahli keluarga dan kenalan lain ditahan atas alasan mengganggu arahan mahkamah.Keluarga Salhiya dikatakan telah berusaha mempertahankan hak mereka sejak rejim memulakan rampasan tanah pada 2017 apabila kawasan kediaman keluarga itu digazetkan untuk pembinaan sekolah oleh rejim zionis.Pada Mei lalu, pengusiran keluarga lain dari Sheikh Jarrah telah mencetuskan perang selama 11 hari antara rejim Israel dan pejuang Palestin di Gaza. Israel merampas timur Baitulmaqdis pada tahun 1967 semasa perang enam hari atau dipanggil Perang Arab-Israel 1967.Namun, tindakan itu tidak diiktiraf antarabangsa sehinggalah sekarang.Sejak itu sudah lebih 200,000 penduduk haram Yahudi berpindah ke kawasan itu dan mereka sering bertindak mencetuskan ketegangan dengan rakyat Palestin dan mendakwa timur Baitulmaqdis akan menjadi ibu negara pada masa depan. -AFP


Tonga: Perlu masa sebulan baiki kabel dasar laut, bantuan disalur ikut protokol ketat elak COVID-19

WELLINGTON, 19 Januari- Kabel telefon dan internet dasar laut yang terputus akibat letusan gunung berapi di Tonga, memerlukan masa sekurang-kurangnya sebulan untuk dibaik pulih.Menurut Kementerian Luar New Zealand, hubungan komunikasi dengan Tonga terputus sejak Sabtu lalu sebaik letusan gunung berapi menyebabkan dua lokasi kabel utama terputus."Syarikat kabel Amerika Syarikat SubCom memberitahu, ia memerlukan masa sekurang-kurangnya empat minggu untuk kabel disambung semula atau diperbaiki, menurut kenyataan kementerian itu.Ketika ini hubungan komunikasi amat terhad menggunakan telefon satelit oleh kedutaan asing di Nuku'alofa. Operator telekomunikasi, Digicel yang berjaya memulihkan perkhidmatan asas 2G domestik menyatakan, jaringan komunikasi antarabangsa masih 'jauh' untuk dibaik pulih.PBB PASTIKAN STATUS TONGA BEBAS COVID-19 KEKALSementara itu di Geneva, Pertubuhan Bangsa Bersatu (PBB) menyatakan akan berusaha mengekalkan status Tonga 'bebas COVID-19' tatkala usaha bantuan antarabangsa disalurkan susulan tsunami kesan letusan gunung berapi di negara kepulauan Pasifik itu. Menurut agensi itu kepada wartawan di Geneva, sebarang usaha bantuan kemanusiaan akan mematuhi protokol ketat ditetapkan kerajaan Tonga bagi mengekalkan status bebas pandemik. "Tonga adalah negara sifar COVID-19. Mereka menguatkuasakan protokol ketat, ia satu daripada peraturan penting yang perlu dipatuhi petugas kemanusiaan dan kesemua protokol untuk masuk ke negara itu akan dipatuhi, jelas Jens Laerke, jurucakap Penyelaras Hal Ehwal Kemanusiaan, Pejabat PBB.Setakat ini, hanya satu kes positif COVID-19 dilaporkan di Tonga.Menurut Pertubuhan Kesihatan Sedunia (WHO) 60% daripada lebih 100,000 penduduk telah diberikan vaksinasi lengkap. -AFP


11 tikus positif COVID-19

HONG KONG, 19 Januari - 11 tikus peliharaan disahkan positif COVID-19.Susulan itu, pihak berkuasa mengarahkan pemusnahan besar-besaran 'secara kemanusiaan' terhadap haiwan tersebut.Pengarah Jabatan Pertanian, Perikanan dan Pemuliharaan Hong Kong, Leung Siu Fai menegaskan jualan tikus peliharaan, termasuk yang diimport, juga perlu dihentikan.Malah penduduk diberi amaran agar tidak mencium haiwan peliharaan."Arahan itu dikecam aktivitis pencinta haiwan. Bagaimanapun, kebanyakan pemilik kedai haiwan dilapor segera menutup operasi perniagaan bagi melakukan kerja-kerja sanitasi."SOP baharu turut digunapakai dengan menetapkan pekerja memakai pakaian perlindungan diri ketika berurusan dengan haiwan dan pelanggan," katanya.Kes bermula susulan laporan seorang pekerja kedai haiwan disahkan positif COVID-19.Ujian saringan ke atas kesemua haiwan di kedai itu kemudiannya mendapati, 11 tikus peliharaan, dijangkiti virus tersebut.Kes jangkitan COVID-19 membabitkan anjing dan kucing pernah dilapor sebelum ini, bagaimanapun saintis menegaskan belum ada sebarang bukti kukuh menunjukkan haiwan menjadi faktor utama manusia dijangkiti.


Banyak kediaman musnah akibat tsunami susulan letusan Tonga

WELLINGTON, 19 Januari- Tsunami setinggi 15 meter susulan letusan gunung berapi dasar laut di Tonga Sabtu lalu, menyebabkan kediaman musnah dan sekurang-kurangnya tiga orang terbunuh.Menurut kenyataan pertama kerajaan negeri, bencana yang belum pernah berlaku itu menyebabkan sebuah kampung musnah sepenuhnya sementara di beberapa penempatan lain sekitar kepulauan itu menyaksikan hanya beberapa buah rumah masih bertahan."Penduduk yang terselamat kini ditinggalkan berlindung di penempatan sementara. Bencana belum pernah terjadi sebelum ini," menurut kenyataan itu susulan letusan gunung berapi Hunga-Tonga-Hunga-Ha'apai itu.Pihak berkuasa telah menggerakkan pasukan keselamatan ke lokasi paling teruk terjejas bagi memindahkan penduduk yang terselamat.Letusan gunung berapi dasar laut itu mencetuskan ombak tsunami setinggi 15 meter, membadai beberapa bahagian pantai barat kepulauan itu.Perkampungan di Pulai Mango, lokasi suar kecemasan dikesan seminggu lebih awal dilaporkan musnah sepenuhnya.Wanita berumur 65 tahun di Pulau Mango antara salah seorang mangsa yang maut selain lelaki berumur 49 tahun dan warga Britain, Angela Glover. Beberapa kecederaan turut dilaporkan.Gunung berapi sama dilaporkan meletus buat kali ke dua Isnin lalu. -AFP


Tiga terbunuh tangki simpanan minyak di Abu Dhabi meletup

DUBAI, 19 Januari - Emiriah Arab Bersatu, (UAE) menuntut Majlis Keselamatan Pertubuhan Bangsa-Bangsa Bersatu (PBB) mengadakan mesyuarat kecemasan berhubung kejadian tangki simpanan minyak meletup yang mengorbankan 3 orang berhampiran lapangan terbang Abu Dhabi.Letupan tersebut akibat serangan dron oleh kumpulan Houthi yang berpengkalan di Yaman.2 warga India dan 1 warga Pakistan maut dalam letupan itu yang berlaku di stor penyimpanan minyak Adnoc.Api marak sehingga kawasan pembinaan di lapangan terbang Abu Dhabi.Kumpulan Houthi yang disokong Iran itu mengakui bertanggungjawab atas serangan terbabit dan memberi amaran akan melakukan lebih banyak serangan lagi termasuk menyasarkan serangan terhadap beberapa kawasan penting dan sensitif di UAE.


Kes COVID-19 global meningkat 20 peratus -WHO

GENEVA, 19 Januari- Pandemik COVID-19 masih 'jauh' daripada berakhir, namun sekarang bukan masa untuk menyerah.'Demikian tegas Ketua Pengarah Pertubuhan Kesihatan Sedunia, WHO, Tedros Adhanom Ghebreyesus yang turut meluahkan kebimbangan dengan sektor perkhidmatan kesihatan susulan penularan varian Omicron yang terus meningkat.Menurut beliau, ketika ini dunia dapat mengurangkan kesan gelombang semasa dengan kaedah dan alat kesihatan selain melaksanakan langkah-langkah kesihatan dan sosial awam.Mengulas mengenai pandangan Omicron sebagai varian terakhir, sekali gus pandemik juga akan berakhir, Ketua Teknikal WHO, Maria Van Kerkhove berkata perkara itu tidak akan berlaku.Jelasnya kerana jangkitan harian seluruh dunia kini meningkat 20 peratus dengan hampir 19 juta kes dalam tempoh seminggu.Ujarnya lagi, kadar kematian pula mencatatkan kira-kira 45,000 kes bagi tempoh yang sama. -AFP


COVID-19: Perancis catat rekod 464,000 kes harian

PARIS, 19 Januari - Kes harian baharu jangkitan COVID-19 di Perancis menghampiri angka setengah juta, apabila 464,779 kes dicatatkan dalam tempoh 24 jam semalam.Menurut kenyataan Kementerian Kesihatan Perancis, secara purata, kes baharu COVID-19 di negara itu mencatat lebih 300,000 kes sehari akibat varian Omicron sepanjang minggu lalu.Kesatuan Guru Perancis turut bercadang mengadakan demonstrasi minggu ini bagi membantah ujian saringan COVID-19 dan prosedur operasi standard (SOP) kuarantin yang didakwa mengganggu sesi pembelajaran di kelas.Mereka juga mendakwa kerajaan gagal mewujudkan peraturan jelas yang akan memastikan jumlah sebenar pelajar yang boleh berada di sekolah."Gangguan di kelas menjadi tidak terurus dengan penularan varian Omicron menyebabkan ramai ibu bapa bergelut untuk mendapatkan janji temu vaksin untuk anak mereka dan terpaksa beratur panjang untuk ujian saringan di luar farmasi," katanya.Bagaimanapun, kerajaan memberi jaminan untuk menyediakan lima juta pelitup muka untuk kakitangan sekolah serta mengupah lebih 3,000 guru ganti untuk menggantikan mereka yang terpaksa melakukan kuarantin selepas dijangkiti COVID-19 atau menjadi kontak rapat. - AFP


26 orang maut, gempa bumi di Afghanistan

AFGHANISTAN, 18 Januari - Sekurang-kurangnya 26 orang maut selepas gempa bumi melanda barat negara itu.

Jurucakap wilayah Baz, Mohammad Sarwary menyatakan - lima wanita dan empat kanak-kanak adalah antara 26 orang yang terkorban dalam gempa bumi itu.

Mangsa maut apabila bumbung rumah mereka runtuh di daerah Qadis di wilayah barat Badghis.

Gempa bumi kali ini bermagnitud 5.3 pada skala richter.

Daerah Qadis adalah satu daripada kawasan yang paling teruk terjejas akibat kemarau.

Gempa turut menyebabkan kerosakan pada kediaman penduduk daerah Muqr.

Negara itu sering dilanda gempa bumi, terutama di banjaran gunung berhampiran plat tektonik Eurasia dan India.

Pada 2015, hampir 280 orang terbunuh apabila gempa bumi kuat berukuran 7.8 pada skala Richer yang berpusat di banjaran gunung melanda Asia Selatan, dengan sebahagian besar kematian di Pakistan.


Gagal bayar jaminan, Petro Poroshenko boleh dipenjara

UKRAINE, 18 Januari- Bekas Presiden Ukraine, Petro Poroshenko mungkin terpaksa bermalam di penjara jika gagal membayar jaminan AS$35 juta seperti diminta pihak pendakwa raya.Ketetapan mengenainya bagaimanapun belum diputuskan mahkamah.Jumlah jaminan diminta pihak pendawaan untuk dikenakan kepada Poroshenko atas tuduhan khianat peringkat tinggi.Sekiranya gagal, bekas presiden itu dicadang dipakaikan peranti pengawasan lokasi atau ditahan di penjara selama dua bulan.Pasukan pendakwaan juga meminta mahkamah menetapkan bekas presiden itu dihalang keluar dari Kiev dan menyerahkan passport ke mahkamah.Hakim Oleksii Sokolov bagaimanpaun memerlukan masa untuk membuat sebarang keputusan.Poroshenko yang menjadi presiden pada 2014 hingga 2019 merupakan musuh politik presiden semasa, Volodymyr Zelensky.Pentadbiran Zelensky mendakwa Poroshenko menjadi tali barut kepada kegiatan kumpulan pemisah pro-rusia semasa beliau memegang tampuk kuasa.Poroshenko pula mendakwa Zelensky lembap mengawal pengaruh Rusia masuk ke Ukraine. -AFP


Bot bawa migran terbalik, 43 maut

RABAT, 18 Januari- Seramai 43 migran, termasuk tiga bayi maut apabila bot dinaiki mereka terbalik berhampiran pesisir pantai Tarfaya di selatan Maghribi.Badan hak asasi bukan kerajaan Sepanyol, Caminando Fronteras, memaklumkan seramai 10 individu berjaya diselamatkan dalam insiden bot karam itu.Kumpulan yang terselamat itu dilaporkan, membuat panggilan dan merayu supaya diselamatkan awal pagi Ahad lalu dan dapat mengekalkan komunikasi selama dua jam."Pihak berkuasa (Maghribi) mengambil tempoh beberapa jam untuk mengesan dan menyelamatkan bot itu," kata Caminando Fronteras.Setakat ini, hanya dua mayat daripada 43 individu yang maut berjaya ditemui berdasarkan kiraan daripada mereka yang terselamat dan keluarga mangsa.Ketika kejadian, semua migran itu dalam perjalanan ke Kepulauan Canary di Sepanyol, yang terletak sekitar 100 kilometer dari Tarfaya.Negara Afrika Utara menjadi lokasi transit utama dalam perjalanan migran yang mahu membina kehidupan baharu di Eropah.Menurut Caminando Fronteras, lebih 4,000 migran terbunuh atau hilang tahun lalu dalam cubaan menuju ke Sepanyol, iaitu dua kali ganda lebih tinggi berbanding pada 2020. Kebanyakan mayat itu tidak ditemui.Menurut Kementerian Dalam Negeri Sepanyol, lebih 373,000 migran tiba di negara itu menerusi laluan laut pada tahun lalu. - AFP


Warga Britain korban pertama tragedi tsunami Tonga

SYDNEY, 18 Januari- Pihak berkuasa mengesahkan kes kematian pertama susulan letusan gunung berapi dasar laut berhampiran kepulauan Pasifik Tonga sehingga mencetuskan tsunami.Mangsa wanita warga Britain dikenali sebagai Angela Glover, 50 tahun dilapor dihanyutkan ombak tsunami setinggi 1.2 meter yang membadai kawasan darat bandar ibu negara Tonga.Menurut media tempatan, mangsa tinggal bersama suami, James dan abangnya, Nick Eleini.Pihak berkuasa memaklumkan dua wanita turut lemas sejak bencana berlaku Sabtu lalu di utara Peru akibat ombak besar selepas letusan gunung berapi.Talian telefon dan kabel internet bawah laut masih terputus dan dijangka mengambil masa berminggu-minggu untuk dibaik pulih dengan jumlah sebenar letusan masih belum diketahui.Gunung berapi Hunga Tonga-Hunga Ha'apai meletus sehingga menyelubungi Tonga dan mencetuskan tsunami di seluruh Pasifik serta menyebabkan gelombang ombak besarSementara itu, imej satelit terkini menunjukkan gunung berapi di Tonga yang letusan ganasnya menyebabkan tsunami di Lautan Pasifik hujung minggu, hampir hilang.Ia dikesan menerusi gambar terbaharu dikeluarkan Pusat Satelit Pertubuhan Bangsa Bersatu.Gambar menunjukkan letusan gunung berapi Hunga Tonga Hunga Ha'apa menyebabkan hanya dua bahagian kecil tanah yang masih kekal di atas paras laut.Letusan yang berlaku Sabtu lalu, antara yang paling kuat dalam tempoh tiga dekad. -AFP


14 maut serangan udara di Sanaa, Yaman

ADEN, 18 Januari - 14 orang maut dalam serangan udara di sebuah bangunan di Sanaa, Yaman.Serangan dilancarkan tentera gabungan diketuai Arab Saudi bagi menentang pemberontak Houthi.Ia sebagai tindak balas serangan kumpulan terbabit terhadap Emiriah Arab Bersatu, semalam.Sumber pasukan perubatan dan penduduk setempat memaklumkan, berdasarkan anggaran awal, 14 nyawa terkorban.Ia turut menyasar rumah milik seorang bekas pegawai tentera sehingga meragut nyawanya, isteri dan anak lelaki.


Parlimen Indonesia lulus rang undang-udang pemindahan ibu negara baharu

JAKARTA, 18 Januari - Parlimen Indonesia telah meluluskan rang undang-undang untuk memindahkan ibu negara dari Jakarta ke Kalimantan.Perkara itu dimaklumkan Menteri Perancangan Pembangunan Kebangsaan, Suharso Monoarfa.Undang-undang ibu negara baharu itu menyediakan rangka kerja projek mega bernilai AS$32 bilion.Ia bagi menentukan bagaimana pembangunannya dibiayai dan ditadbir.Menurut Suharso, ibu kota baharu tersebut mempunyai fungsi pusat dan merupakan simbol identiti negara serta pusat graviti ekonomi baharu.Ibu negara baharu dinamakan sebagai “Nusantara”.


ONTARIO, 18 Januari - Ribut musim sejuk membadai wilayah tenggara Kanada, mengakibatkan salji dan ais tebal.Demi keselamatan penduduk, amaran cuaca ekstrim dikeluarkan pihak berkuasa.Toronto, bandar terbesar Kanada, diramal menerima salji setebal dua kaki atau 60 sentimeter.Video memaparkan situasi kawasan yang dilitupi salji tebal.Kenderaan tidak boleh digunakan, menyukarkan pergerakan penduduk.Kebanyakannya, terpaksa mengorek salji bagi membuat laluan pejalan kaki.Fenomena alam itu turut menyebabkan lebih sepertiga penerbangan di Lapangan Terbang Pearson dibatalkan.


Omicron: China arah pekerja mel dan bungkusan antarabangsa sanitasi barangan baru tiba

BEIJING, 18 Januari- Bimbang penularan varian Omicron, perkhidmatan pos China mengarahkan pekerjanya melakukan sanitasi ke atas mel dan bungkusan antarabangsa selain turut meminta penduduk mengurangkan pembelian barangan dari negara luar.

Terdahulu, pihak berkuasa China mendakwa mel mungkin menjadi punca penularan semula pandemik COVID-19.

Pada Isnin, China Post mengeluarkan satu kenyataan memerintahkan pekerja untuk melakukan sanitasi terhadap semua mel dan bungkusan antarabangsa secepat mungkin dan mengarahkan pekerja yang mengendalikan surat atau penghantaran barang, diberikan vaksin penggalak.

“orang ramai juga perlu mengurangkan pembelian barang dari negara atau wilayah yang merekodkan kes COVID-19 tinggi. Mel domestik perlu dikendalikan di Kawasan berasingan bagi mengelak pencemaran,” menurut kenyataan itu.

China, negara pertama virus itu muncul pada akhir 2019, ketika ini berusaha melaksanakan polisi sifar kes COVID-19 meskipun banyak negara di dunia mula membuka semula sempadan dan aktiviti ekonomi.

Pihak berkuasa kesihatan kini berusaha menangani beberapa penularan kecil termasuk satu di Beijing tatkala ibu negara itu sibuk membuat persiapan sebagai tuan rumah Sukan Olimpik Musim Sejuk.

Hari ini, China merekodkan 127 kes positif baharu, ke semuanya jangkitan tempatan. -AFP


Wartawan mati ditembak di bandar sempadan Mexico

MEXICO, 18 Januari- Seorang wartawan foto mati ditembak di bandar Tijuana, Mexico bersempadan dengan Amerika Syarikat yang merekodkan kes jenayah keganasan paling serius.

Menurut Pihak berkuasa, ia kes pembunuhan terbaharu seumpamanya di Mexico; negara yang menyaksikan risiko kematian paling tinggi di dunia.

Kenyataan Sekretariat Keselamatan di negeri barat Baha California menyebut, Margarito Martinez, 49, diserang dengan senjata api dan mayat ditemukan berhampiran rumahnya.

Menurut kumpulan hak asasi media, Martinez yang bertugas sebagai pengamal media termasuk di akhbar mingguan Zeta of Tijuana telah menerima ancaman bunuh.

Pada 6 Januari lalu, seorang wartawan dan aktivis media sosial, Jose Luis Gamboa mati di hospital beberapa hari selepas ditikam dalam kejadian di negeri timur Veracruz.

Namun, penyiasat masih belum pasti sama ada kes pembunuhan itu ada kaitan dengan tugas mangsa.

Badan pemerhati hak media, Reporters without Borders (RSF) meletakkan Mexico serta negara yang dilanda perang seperti Afghanistan dan Yaman sebagai lokasi paling berbahaya di dunia untuk pengamal media.

Tahun lalu, sekurang-kurangnya tujuh wartawan dibunuh di Mexico, menurut perkiraan AFP, namun tidak dapat ditentukan sama ada kematian ada kaitkan dengan tugasan mereka atau sebaliknya.

Sejak tahun 2000, lebih 100 wartawan dibunuh dan hanya sebahagian kecil daripada suspek disabitkan kesalahan. -AFP


Tujuh orang terbunuh protes antirampasan kuasa tentera di Sudan

KHARTOUM, 18 Januari- Tindakan tentera melepaskan tembakan menyebabkan tujuh orang terbunuh dalam tunjuk perasaan terbaru antirampasan kuasa tentera di Sudan.

Kematian itu menjadikan kesemuanya 71 orang terbunuh sejak pihak tentera diketuai Jeneral Abdel Fattah al-Burhan mengambil alih kuasa pada 25 Oktober tahun lalu.

Kejadian berlaku pada Isnin waktu tempatan meskipun Majlis Keselamatan PBB telah menggesa Khartoum untuk "bertahan sepenuhnya".

Keganasan terbaru di ibu negara Sudan itu berlaku menjelang lawatan penting diplomat Amerika Syarikat (AS) ketika Washington berusaha menjadi perantara dalam menamatkan krisis berbulan-bulan di negara timur laut Afrika itu.

Wakil Khas PBB, Volker Perthes yang mengesahkan jumlah kematian itu, mengecam tindakan tentera menggunakan peluru hidup secara berterusan bagi menghentikan protes.

Kedutaan AS di Khartoum pula mengkritik "taktik ganas" yang digunakan pasukan keselamatan Sudan.

Sembilan anggota Majlis Keselamatan PBB termasuk Britain dan Perancis menggesa semua pihak untuk menghentikan sebarang tindakan ganas dan menekankan “kepentingan perhimpunan aman serta kebebasan bersuara”.

Tindakan tentera merampas kuasa telah mencetuskan kecaman antarabangsa dan menggagalkan peralihan pemerintahan awam berikutan penyingkiran presiden autokrat Omar al-Bashir pada April 2019. -AFP


Tonga seru bantuan antarabangsa

AUCKLAND, 18 Januari - Tonga menyeru bantuan segera antarabangsa dengan keperluan mendesak untuk air minuman dan makanan.Ia susulan negara yang dihuni 100,000 orang penduduk itu terjejas teruk akibat letusan Gunung Berapi Hunga-Tonga-Hunga-Ha'apai, Sabtu lalu sehingga berlakunya tsunami dan gelombang kuat.Negara itu terputus hubungan dengan dunia luar selepas letupan gunung berapi besar melumpuhkan fasiliti komunikasi dengan negara kepulauan Pasifik itu.Speaker Parlimen Tonga, Lord Fakafanua berkata akses komunikasi masih terputus dan tahap kemudaratan kepada nyawa dan harta benda pada masa ini masih belum diketahui. Menurutnya dalam kenyataan dikongsi di media sosial, Tonga memerlukan bantuan segera untuk menyediakan rakyatnya dengan air minuman dan makanan.Perdana Menteri New Zealand, Jacinda Ardern menyifatkan tahap kerosakan di Tonga agak serius selepas sebahagian kawasan dilitupi abu gunung berapi."Awan abu dan debu menimbulkan risiko. Pandangan semasa berlepas adalah mereka akan dapat melakukan peninjauan semasa penerbangan dan memberikan maklumat yang sangat kritikal itu kembali," katanya.New Zealand dan Australia dalam pada itu bergegas menghantar pesawat peninjau untuk mengenal pasti kerosakan dari udara pada Isnin.Kedua-dua negara meletakkan pesawat pengangkut tentera C-130 dalam keadaan bersiap sedia untuk menggugurkan bekalan kecemasan atau mendarat sekiranya landasan kapal terbang boleh digunakan.Imej satelit menunjukkan letusan gunung berapi Hunga Tonga-Hunga Ha'apai yang panjang dan bergemuruh menyebabkan kepulan asap kelihatan seperti cendawan besar, selain abu bertebaran ke udara merentasi perairan sekitarnya.Letusan itu turut mencetuskan gelombang tsunami setinggi 1.2 meter di ibu negara Tonga, Nuku'alofa selain pulau terpencil di selatan Amami Oshima di Jepun.


Ferdinand Marcos Jr dibenar bertanding jawatan Presiden Filipina Mei ini

MANILA, 17 Januari - Suruhanjaya Pilihan Raya Filipina hari ini menolak petisyen untuk menghalang anak lelaki mendiang diktator, Ferdinand Marcos daripada bertanding pada Pilihan Raya Presiden, Mei ini.Ia adalah satu daripada beberapa aduan yang difailkan kumpulan tertentu dalam usaha untuk menggagalkan cubaan Ferdinand Marcos Jr bertanding.Marcos Jr muncul sebagai calon pilihan, selepas dituduh memutar belit kelayakannya berikutan sabitan cukai sebelum ini.Bagaimanapun, peguam dalam petisyen itu berkata Bahagian Kedua Suruhanjaya Pilihan Raya (COMELEC) menolak aduan itu.Menurutnya, Bahagian Kedua memutuskan tiada alasan untuk membatalkan sijil pencalonan Marcos Jr atas alasan bahan representasi.Jurucakap Marcos Jr sementara itu mengucapkan terima kasih kepada Suruhanjaya Pilihan Raya kerana menegakkan undang-undang dan hak setiap calon untuk bertanding.Pilihan raya Presiden Mei ini akan memilih pengganti Rodrigo Duterte yang dilarang oleh perlembagaan daripada penggal kedua yang bakal berlangsung pada 9 Mei depan.


Putera Harry mohon biayai sendiri kawalan keselamatan di United Kingdom

LONDON, 17 Januari - Putera Harry memohon semakan kehakiman terhadap keengganan Pejabat Dalam Negeri membenarkan beliau membayar sendiri kawalan polis untuk keluarganya ketika berada di United Kingdom.Duke of Sussex yang kini menetap di Amerika Syarikat itu berkata pasukan keselamatan peribadinya tidak mempunyai bidang kuasa yang mencukupi di luar negara.Harry hilang hak ke atas mempunyai kawalan polis yang dibiayai pembayar cukai selepas berundur daripada tugas diraja pada 2020.Harry berkata beliau mahu melawat negara asalnya bersama keluarganya, tetapi perlu memastikan keselamatan mereka.Permohonan untuk semakan kehakiman merupakan satu cabaran di Mahkamah Tinggi terhadap keputusan badan awam atau jabatan kerajaan.Ia berikutan insiden keselamatan di London pada Julai 2021 apabila kereta Harry dikejar jurugambar sewaktu meninggalkan acara amal.


Kumpulan wanita Afghanistan disembur serbuk cili, sertai protes hak kesaksamaan jantina

KABUL, 17 Januari - Tindakan sekumpulan wanita di Aghanistan yang berhimpun bagi memperjuang kesaksamaan jantina tidak disenangi Taliban.Dalam perhimpunan terbabit, kumpulan wanita terlibat disembur dengan serbuk cili.Serangan ke atas wanita itu dilakukan ketika perhimpunan di Kabul.Pelakuan itu turut dirakam salah seorang peserta.Tiga daripada 20 wanita yang menyertai perhimpunan menjadi mangsa.Dua daripada mereka terpaksa menerima rawatan di hospital ekoran mengalami alahan teruk.Kumpulan peserta sebelum itu mengadakan protes agar hak untuk bekerja dan pendidikan diberi sama rata tanpa mengikut jantina.Sejak mengambil alih pentadbiran Ogos tahun lepas, beberapa sekatan dilaksana Taliban terutama membabitkan wanita.


Nusantara, nama ibu negara baharu Indonesia

JAKARTA, 17 Januari - Ibu negara baharu Indonesia di Kalimantan Timur akan dinamakan sebagai Nusantara.Lapor agensi berita Antara, perkara itu diumumkan oleh Menteri Perancangan Pembangunan Indonesia, Suharso Monoarfa hari ini.Menurutnya, nama itu dipilih dan disahkan oleh Presiden Joko Widodo atau Jokowi."Pilihan ini dibuat kerana Nusantara sudah diketahui sejak dari dulu lagi, selain menjadi ikon antarabangsa dan menggambarkan Indonesia." kata Jokowi.Namun, belum dapat dipastikan sama ada ibu negara baharu itu akan dijadikan sebagai wilayah atau bandar.Pada 2019, Jokowi mengumumkan ibu negara Indonesia iaitu Jakarta akan dipindahkan ke Penajam Paser Utara dan Kutai Kartanegara di Kalimantan Timur.Langkah itu dibuat berikutan keadaan yang semakin sesak di Jakarta, selain bandar raya itu dilaporkan semakin tenggelam.


Ribut salji dan ais tebal jejaskan lebih 235 ribu penduduk timur AS

WASHINGTON, 17 Januari- Lebih 235 ribu penduduk timur Amerika Syarikat terjejas akibat ribut salji dan ais tebal.Selain negara terbabit, fenomena alam itu turut menjejaskan tenggara dan pantai Mid-Atlantik sebelum bergerak ke New England dan selatan Kanada.Kejadian menyebabkan bekalan elektrik terputus.Perkhidmatan Cuaca Kebangsaan memaklumkan, ribut itu membawa kombinasi salji lebat, hujan batu dan angin kencang.Trafik terganggu dengan serius selain ribuan penerbangan dibatalkan.Turut ditutup sebahagian lebuh raya antara negeri di North Carolina.Amaran kesesakan dari selatan Arkansas hingga ke timur laut Maine dikeluarkan.Ribut turut mengakibatkan puting beliung di Florida dan banjir di bahagian pantai.Media tempatan melaporkan lebih 80 juta orang terjejas akibat amaran cuaca musim sejuk.Setakat ini Georgia, Virginia dan North Carolina sudah mengisytiharkan darurat.- AFP


Kes positif COVID-19 melonjak 10 kali ganda, Ecuador isytihar Amaran Merah

QUITO, 17 Januari- Kerajaan Ecuador mengisytiharkan tahap ‘Amaran Merah’ di hampir keseluruhan negara selepas menyaksikan peningkatan 10 kali ganda kes positif COVID-19.

Amaran itu terpakai di 193 daripada 221 bahagian di negara Amerika Selatan itu, termasuk kawasan penduduk utama seperti Quito dan Guayaquil.

Sesi persekolahan juga diarahkan tutup sehingga 21 Januari ini.

Kes positif harian meningkat kepada purata 4,000 dalam tempoh seminggu ketika krismas kepada lebih 42,000 pada minggu ke-2 bulan Januari, menurut kenyataan Timbalan Menteri Kesihatan, Jose Ruales.

"Jumlah kes jangkitan itu paling tinggi pernah direkodkan sejak pandemik bermula,” kata Ruales.

Berdasarkan data Universiti Johns Hopkins, purata kes harian yang pernah direkodkan setakat hujung tahun lalu hanya sekitar 13,000 kes iaitu dari 25 April sehingga 1 Mei 2021.

Menurut Ruales peningkatan kes positif adalah disebabkan varian mudah merebak yang dibimbangi di seluruh dunia, Omicron juga sambuatan Krismas dan Tahun Baharu 2021.

Setakat ini, Ecuador merekodkan sebanyak 614,000 kes positif dan 34,200 kematian akibat COVID-19.

Negara itu dihuni kira-kira 17.7 juta penduduk.

Bulan lalu, Ecuador telah mewajibkan pengambilan vaksin dan mula memberikan imunisasi kepada semua penduduk dari umur lima tahun ke atas.

Setakat ini, kira-kira 81% daripada populasi yang layak telah diberikan vaksin sepenuhnya. -AFP


Sela masa antara ibadah umrah ditetapkan kepada 10 hari

RIYADH, 17 Januari- Kementerian Haji dan Umrah Arab Saudi menetapkan sela masa 10 hari antara pengeluaran dua permit umrah kepada jemaah pada semua peringkat umur termasuk jemaah asing."Jemaah asing boleh menunaikan maksimum tiga kali umrah sepanjang 30 hari berada di negara ini. Sama seperti prosedur sedia ada, para jemaah perlu mendapatkan permit menerusi aplikasi Eatmarna atau Tawakkalna pada penghujung hari ke-10 selepas menunaikan umrah pertama," menurut kementerian itu dalam satu kenyataan.Ini bermakna ibadah terbabit hanya boleh dilaksanakan untuk setiap 10 hari.Peraturan baharu itu berikutan pelaksanaan semula langkah berjaga-jaga dan protokol pencegahan seperti pemakaian pelitup muka dan mengekalkan penjarakan sosial di dua masjid suci berikutan lonjakan kes COVID-19 terutamanya varian Omicron di negara itu.Kementerian itu sebelum ini mengenakan sela masa 15 hari antara pelaksanaan dua umrah tetapi membatalkannya pada Oktober tahun lalu sebelum memperkenalkan sela masa 10 hari antara dua umrah.-AFP


Penyerang rumah ibadat di Texas adalah warga Britain

COLLEYVILLE, 17 Januari- Lelaki yang menjadikan empat individu sebagai tebusan dalam serangan berani mati di sebuah rumah ibadat di Texas dikenal pasti pihak berkuasa Amerika Syarikat sebagai warga Britain.

Susulan insiden itu, polis United Kingdom turut menahan dua remaja dipercayai ada kaitan dengan serangan yang disifatkan, Presiden Joe Biden sebagai “tindakan pengganas”.

"Suspek yang disahkan terbunuh dalam insiden tebusan 10 jam di bandar Colleyville pada Sabtu, dikenali sebagai Malik Faisal Akram, 44 tahun," menurut Biro Penyiasatan Persekutan (FBI).

Beberapa jam selepas kejadian, Polis Antikeganasan Britain menahan dua individu untuk disiasat berhubung insiden tersebut.

“Dua remaja ditahan di South Manchester petang tadi dan mereka telah direman,” menurut Polis Greater Manchester menerusi satu kenyataan.

Sebelum itu pejabat FBI di Dallas mengeluarkan kenyataan bahawa tiada petunjuk penglibatan individu lain dalam serangan di rumah ibadat Beth Israel tersebut.

‘Drama’ tebusan 10 jam itu, menyaksikan ke semua empat tebusan yang ditahan dibebaskan setelah desakan seorang lelaki menuntut pembebasan dipercayai, rakannya gagal. -AFP


Kali ke-4, Pyongyang lancar peluru berpandu ke Laut Jepun

SEOUL, 17 Januari- Buat kali keempat bulan ini, Korea Utara dipercayai melancarkan ujian peluru berpandu tanpa mempedulikan amaran sekatan oleh Amerika Syarikat.

Kenyataan Ketua Staf Bersama Seoul menyebut, Korea Utara telah melancarkan dua peluru berpandu balistik ke Laut Timur merujuk perairan Jepun atau Laut Jepun.

Perkara itu turut disahkan pengawal pantai Jepun.

“Kelihatan Korea Utara telah melancarkan peluru berpandu balistik”, menurut Jurucakap Pengawal Pantai Jepun kepada agensi berita AFP tanpa memberi perincian lanjut berhubung perkara itu.

Jumaat lalu, Korea Utara mengakui telah melepaskan dua peluru berpandu taktikal yang dilancarkan dari kereta api.

Sebelum itu Pyongyang turut mengesahkan telah melancarkan peluru berpandu hipersonik pada 5 dan 11 Januari tahun ini.

Susulan pelancaran itu, minggu lalu Amerika Syarikat mengenakan sekatan baharu kepada negara bercita-cita nuklear itu yang dianggap Pyongyang sebagai tindakan provokasi.

“Korea Utara ada ‘hak yang sah’ untuk mempertahkan negara, jelas Jurucakap Kementerian Luar kepada berita tempatan KCNA. -AFP


Gempa di Indonesia

KUALA LUMPUR, 17 Januari - Gempa bumi dengan magnitud 5.1 berlaku di Jawa, Indonesia pada pukul 8:26 pagi tadi.Menurut Jabatan Meteorologi Malaysia (MetMalaysia), gempa bumi itu berlaku pada jarak 160km Barat Daya Sukabami dengan kedalaman 78km di bawah dasar laut.Pusat gempa ditentukan berada pada koordinat 7.9° Selatan dan 05.9° Timur.Untuk penilaian awal tiada ancaman tsunami kepada Malaysia.


Jurucakap kerajaan Somalia cedera dalam letupan berani mati

MOGADISHU, 17 Januari - Seorang jurucakap kerajaan Somalia cedera dalam satu insiden letupan pengebom nekad di persimpangan jalan di ibu negara Mogadishu pada Ahad.

Saksi kejadian memberitahu jurucakap tersebut, Mohamed Ibrahim Moalimuu dilihat terbaring di atas jalan raya selepas letupan berkenaan.Susulan letupan itu, badan pengebom nekad berkenaan dilihat bertaburan di atas tanah berhampiran kenderaan yang dinaiki Mohamed Ibrahim.Beliau dikejarkan ke hospital dan dilaporkan dalam keadaan stabil.Kumpulan militan Al-Shabaab yang mempunyai kaitan dengan Al-Qaeda mengaku bertanggungjawab di atas serangan tersbeut.Perdana Menteri Somalia, Mohammed Hussein Roble dalam satu kenyataan menyifatkan insiden pengeboman itu sebagai satu serangan keganasan yang kejam.Kumpulan Al-Shabaab sebelum ini kerap melakukan serangan bom dan bersenjata ke atas pasukan keselamatan dan pegawai kerajaan Somalia sehingga menyebabkan kematian ke atas orang awam.


COVID-19: Bayi berusia tiga minggu meninggal dunia di Qatar

DOHA, 17 Januari - Seorang bayi berusia tiga minggu meninggal dunia akibat COVID-19. Menurut kenyataan Kementerian Kesihatan Awam, bayi itu mengalami gejala yang teruk serta disahkan tiada masalah kesihatan lain. Ini merupakan kes kematian kedua membabitkan bayi di negara itu sejak pandemik bermula. "Kematian kanak-kanak akibat virus tersebut sangat jarang berlaku di negara teluk. Qatar juga merekodkan peningkatan kes jangkitan dalam kalangan kanak-kanak sejak penularan varian Omicron."Kementerian Qatar berkata golongan muda secara amnya kurang berisiko mendapat jangkitan COVID-19 yang teruk berbanding golongan yang lebih tua, namun sebilangan besar kanak-kanak dijangkiti dalam gelombang semasa ini dan memerlukan rawatan perubatan berbanding gelombang sebelumnya", menurut kenyaatan itu.Sejak penularan pandemik itu, Qatar telah merekodkan hampir 300,000 kes jangkitan COVID-19 dan 600 kematian daripada 2.6 juta penduduk.Beberapa minggu kebelakangan ini, negara itu mencatatkan turut peningkatan kes jangkitan COVID-19.


Sebuah bot di pelabuhan Santa Cruz, California dihanyutkan arus deras susulan letusan gunung berapi Tonga

CALIFORNIA, 17 Januari - Satu rakaman visual dari udara menunjukkan sebuah bot yang terletak di pelabuhan Santa Cruz, California dihanyutkan arus deras susulan letusan gunung berapi Tonga yang terletak kira-kira 8,500 kilometer dari tempat kejadian.Insiden itu dirakam menerusi drone pada Sabtu lalu.Juruvideo drone berkenaan, Kaenon Hardy berkata, ombak deras yang dilihat menolak kapal tanpa kru di atasnya itu adalah sama seperti insiden tsunami yang berlaku akibat gempa bumi di Jepun pada 2011.Pusat Kaji Cuaca Kebangsaan Kawasan Pelabuhan telah mengeluarkan amaran tsunami di Santa Cruz ekoran letusan gunung berapi Tonga yang mana ia kemudian ditarik semula.Sebelum ini, gunung berapi yang berada dalam laut itu telah meletus pada Sabtu sehingga mencetuskan amaran tsunami dengan ombak setinggi 1.2 meter.Pihak berkuasa telah mengarahkan penduduk di persisiran pantai Tonga dan beberapa pulau di lautan Pasifik Selatan berpindah dengan segera.Tonga merupakan sebuah pulau dengan didiami lebih 105,000 penduduk dan terletak 2,383 kilometer dari Barat Daya New Zealand.


Thailand catat kes pertama kematian varian Omicron

BANGKOK, 17 Januari - Thailand melaporkan kes kematian pertama akibat varian Omicron COVID-19.Pejabat kesihatan di wilayah selatan Songkhla berkata, seorang wanita berusia 86 tahun dari Hatyai, yang telah menerima dua dos suntikan vaksin Pfizer-BioNTech meninggal dunia akibat jangkitan Omicron pada 12 Januari lalu.Mangsa yang juga pesakit Alzeheimer, dipercayai dijangkiti varian Omicron itu melalui cucunya.Analisis tambahan di makmal menunjukkan wanita tersebut diuji positif bagi varian Omicron.Kes pertama membabitkan varian Omicron dikesan di Thailand pada bulan lepas sekali gus merekodkan lebih 10,000 kes Omicron sehingga kini.Sebanyak 8,077 kes baharu COVID-19 direkodkan di negara berkenaan sejak 24 jam lalu dengan sembilan kematian.Secara keseluruhan, Thailand telah merekodkan lebih 2.3 juta kes jangkitan dan 21,925 kematian setakat ini. 66 % daripada 72 juta penduduk negara itu telah menerima dua dos suntikan vaksin COVID-19. Namun hanya 14.9 % telah menerima dos penggalak.


Semua tebusan di rumah ibadat Texas dibebaskan

TEXAS, 16 Januari - Semua tebusan yang ditahan di sebuah rumah ibadat di Texas, dibebaskan. Menerusi kenyataan yang dikeluarkan Jabatan Polis Colleyville, mengesahkan pembebasan tebusan berkenaan tidak memerlukan rawatan perubatan.Perunding tebusan terus berdepan situasi tegang sejak semalam, susulan seorang individu mendakwa adik kepada pengganas yang disabitkan bersalah menuntut pembebasannya.Seorang paderi dan beberapa individu lain ditahan sebagai tawanan oleh suspek. Sementara itu menerusi twitter Setiausaha Akbar White House, Jen Psaki memaklumkan Presiden Joe Biden telah diberi taklimat berhubung situasi tebusan yang berlaku di Colleyville, kira-kira 40 kilometer dari barat Dallas. "Suspek yang bersenjata itu juga mendakwa mempunyai bom di lokasi yang tidak diketahui," ABC News memetik sumber yang tidak dinyatakan.Individu berkenaan mendakwa adik kepada Aafia Siddiqui yang digelar 'Wanita Qaeda' oleh tabloid Amerika Syarikat yang menuntut pembebasan kakaknya dari penjara.


Jepun dilanda tsunami, tempias letusan gunung berapi di Tonga

TOKYO, 16 Januari - Tsunami melanda Jepun malam tadi, susulan letusan gunung berapi di Tonga. Agensi Meteorologi Jepun mengesahkan tsunami setinggi 1.2 meter itu melanda kepulauan selatan, Amami kira-kira pukul 11.55 malam, waktu tempatan. Tsunami lebih kecil, juga dilapor berlaku di beberapa kawasan di sepanjang perairan Pasifik melibatkan kawasan pesisir pantai Hokkaido dan kepulauan barat daya Kochi serta Wakayama yang menyaksikan tsunami setinggi 0.9 meter sejurus tengah malam.  Terdahulu, gunung berapi Hunga Tonga-Hunga Ha'apai yang terletak kira-kira 65 kilometer ke utara ibu negara Tonga, Nuku'alofa, meletus mengeluarkan asap dan debu setinggi beberapa kilometer ke ruang udara. Ia mencetuskan gelombang tsunami di kepulauan Pasifik Selatan dan amaran tsunami sehingga ke pesisir pantai Barat Amerika Syarikat. Amaran tsunami dikeluarkan di Samoa, New Zealand, Fiji, Vanuatu, Chile dan Australia.


Bekas senator Haiti ditangkap JCF bagi siasatan kes pembunuhan Jovenel Moise

MIAMI, 16 Januari - Bekas senator Haiti, John Joel Joseph ditangkap pihak berkuasa Jamaica semalam bagi siasatan kes pembunuhan presidennya. Joseph yang turut merupakan suspek terhadap kes berkenaan ditangkap pada petang Jumaat, lapor Pasukan Constabulary Jamaica (JCF) dalam satu kenyataan."JCF boleh mengesahkan bahawa seorang warga Haiti, Jean Joel Joseph dan tiga lagi ahli keluarganya telah ditangkap di Jamaica atas tuduhan berkaitan imigresen," kata kenyataan itu.Penyiasat Jamaica menghubungi pihak berkuasa Haiti yang menyatakan Joseph 'dikehendaki di Haiti sebagai suspek dalam dakwaan pembunuhan Presiden Haiti pada 2021'," tambahnya.Bekas penggubal undang-undang itu ditangkap di sebuah rumah di St Elizabeth, di barat daya pulau terbabit.Sumber itu berkata, polis Jamaica bertindak bersama 'rakan kongsi penguatkuasa undang-undang antarabangsa' dan bahawa 'penyiasatan bersama' telah dijalankan.Presiden Haiti, Jovenel Moise terbunuh dalam satu serangan ceroboh masuk di kediamannya melibatkan 20 lelaki bersenjata pada 7 Julai 2021.Selain itu, isterinya turut dilaporkan cedera parah.Meski puluhan suspek telah ditangkap, kes pembunuhan itu masih kabur dalam mencari dalang yang mengarahkannnya.Waran tangkap dikeluarkan untuk Joseph sejurus selepas pembunuhan itu, dengan pihak berkuasa menyifatkan dia sebagai 'bersenjata dan berbahaya'.Joseph adalah seorang senator pembangkang dan pengkritik keras presiden.Lebih 40 orang, termasuk lebih daripada 10 warga Colombia dan beberapa warga Amerika yang berasal dari Haiti, telah ditangkap berkaitan dengan pembunuhan itu. - AFP


Data kematian rasmi terbaharu rusuhan di Kazakhstan lepasi angka 200

NUR-SULTAN, 16 Januari - Rusuhan di Kazakhstan yang bermula dengan demonstrasi aman membantah kenaikan harga bahan bakar pada awal Januari telah meragut nyawa 225 orang, menurut pihak berkuasa.Angka itu peningkatan ketara berbanding data rasmi yang dikeluarkan sebelum ini."Ketika keadaan darurat dikuatkuasakan, 225 mayat telah dihantar ke rumah mayat. 19 daripadanya pegawai penguat kuasa dan anggota tentera."Selebihnya, penjahat bersenjata yang terbabt dalam serangan pengganas. Malangnya orang awam juga menjadi mangsa keganasan," kata wakil pendakwa raya, Serik Shalabayev dalam satu taklimat di sini.Jurucakap Kemenerian Kesihatan, Asel Artakshinova pula berkata lebih 2,600 orang telah menerima rawatan di hospital dengan 67 daripadanya dalam keadaan kritikal. Pihak berkuasa Kazakhstan sebelum ini melaporkan tidak sampai 50 kematian; 26 "anggota geng bersenjata" dan 18 anggota keselamatan.Jumlah kematian lebih tinggi iaitu sebanyak 164 yang dipaparkan di saluran Telegram rasmi minggu lepas, ditarik balik tidak lama kemudian. Pihak berkuasa mendakwa geng bersenjata dan pengganas antarabangsa telah mengeksplotasi gerakan demonstrasi orang awam dan menghasut mereka supaya mencetuskan rusuhan yang bermula dari bahagian barat negara itu hingga bandar terbesar, Almaty.


Tsunami membadai Tonga selepas letusan kuat gunung berapi

NUKU'ALOFA, 16 JANUARI - Ombak besar melanda Tonga, selepas letusan kuat gunung berapi yang turut mencetuskan tsunami kedua di negara itu.Biro Meteorologi Australia melaporkan gelombang tsunami setinggi 1.2 meter direkodkan di sini.Letusan terbaharu gunung berapi Hunga Tonga-Hunga Ha'apai itu berlaku hanya beberapa jam selepas amaran tsunami pertama, ditarik balik semalam.Letusan kuat umpama guruh itu dikatakan turut kedengaran sehingga ke Fiji.Penduduk Tonga yang ketakutan melarikan diri ke tempat lebih tinggi bagi menyelamatkan diri.Ketua Perkhidmatan Geologi Tonga, menggesa orang ramai supaya berlindung di dalam rumah, memakai pelitup muka jika berada di luar dan menutup sistem takungan air hujan.Sementara itu, Raja Tonga, Tupou VI, dilapor sudah dipindahkan dari Istana Diraja oleh konvoi polis yang membawanya ke sebuah vila yang jauh dari kawasan pantai.


Kerajaan Thailand yakin rundingan damai akan tamatkan konflik di wilayah selatan

PHUKET, 16 Januari - Kerajaan Thailand kekal komited untuk mencari penyelesaian berkekalan untuk menamatkan konflik di wilayah selatan negara itu dan menjangkakan perkembangan positif dalam tempoh dua tahun akan datang. Rundingan bersemuka di Kuala Lumpur pada 11 dan 12 Januari baru-baru ini selepas hampir dua tahun tertangguh akibat pandemik COVID-19 berjalan lancar dengan kedua-dua pihak menunjukkan “sikap mesra”, menurut wakil kerajaan Thailand, Jeneral Wanlop Rugsanaoh yang juga ketua perunding. Turut terlibat dalam rundingan itu ialah kumpulan bersenjata paling berpengaruh di selatan Thailand, Barisan Revolusi Nasional (BRN).Bekas Ketua Polis Negara Malaysia, Tan Sri Rahim Mohd Noor bertindak sebagai fasilitator. Dalam satu sidang media di sini, malam tadi, Wanlop menjelaskan kedua-dua pihak bersetuju mengadakan mesyuarat rundingan damai setiap dua hingga tiga bulan.Namun ia bergantung pada situasi COVID-19.“Kami juga setuju penyertaan daripada semua sektor dan pihak berkaitan agar dapat mencari penyelesaian secara damai dan menamatkan konflik di wilayah selatan Thailand,” katanya.Wanlop berkata sejak perbincangan pertama dengan BRN pada tahun 2019, kedua-dua pihak kini menunjukkan kepercayaan yang lebih tinggi.“Perbincangan kali ini telah mencapai kemajuan yang sangat baik dan dijangka membawa kepada perumusan topik. Ini langkah penting dalam proses perbincangan.“Akan terdapat kemajuan yang lebih konkrit khususnya dalam usaha mengurangkan keganasan,” katanya. Dalam rundingan damai kali ketiga antara BRN dengan kerajaan Thailand yang berlangsung selama dua hari di Kuala Lumpur, kedua-dua pihak bersetuju dengan tiga prinsip yang akan menjadi perkara utama dalam mesyuarat rundingan damai akan datang iaitu pengurangan tindakan kekerasan kedua-dua belah pihak, konsultasi awam dan solusi politik.


Jarang-jarang berlaku, selesema burung dikesan pada manusia

LONDON, 15 Januari - Satu kes selesema burung dikesan menjangkiti seorang individu di barat daya England, tatkala negara itu berhadapan wabak terbesar H1N1.Agensi Keselamatan Kesihatan United Kingdom (UKHSA) berkata, transmisi virus daripada burung kepada manusia amat jarang berlaku walaupun terdapat beberapa kes dilaporkan sebelum ini.Bagaimanapun, individu berkenaan dilaporkan berada dalam keadaan baik dan sedang menjalani kuarantin kendiri."Individu itu mendapat jangkitan setelah terdedah secara rapat dan berterusan kepada banyak burung yang dijangkiti dan disimpan di sekitar kawasan kediamannya untuk tempoh yang lama.Semua kenalan individu itu, termasuk mereka yang melawat premis berkenaan telah dikesan dan tiada bukti penularan virus itu kepada orang lain," katanya dalam satu kenyataan.Agensi itu menyatakan, risiko manusia dijangkiti selesema burung kekal sangat rendah, tetapi orang ramai diingatkan supaya tidak menyentuh burung yang sakit atau mati.Britain memusnahkan kira-kira setengah juta burung tahun lepas, ketika negara itu bergelut dengan wabak selesema burung terbesar yang pernah direkodkan.Selain aktiviti pemusnahan, kerajaan mengetengahkan peraturan baharu pada Disember lalu supaya penternak menempatkan semua burung di dalam kawasan bertutup dan mematuhi peraturan keselamatan yang ketat bagi membendung virus tersebut.Bagaimanapun, timbul kebimbangan, burung liar yang berhijrah dari tanah besar Eropah semasa musim sejuk berkemungkinan membawa wabak itu.Itik dan angsa adalah antara spesies burung liar yang terjejas, manakala beberapa burung pemangsa juga disahkan mati. - AFP


500,000 ayam mati akibat selesema burung

Ouagadougou, 15 Januari - Sekurang-kurangnya setengah juta ayam mati akibat selesema burung atau dimusnahkan untuk mencegah penyebaran virus H1N1 di Burkina Faso.Menteri Sumber Haiwan, Moussa Kabore berkata, wabak berkenaan dikesan penghujung tahun lalu di 42 ladang di wilayah tengah dan barat negara itu."Pada penghujung Disember 2021, kadar kematian ternakan ayam dan itik adalah tinggi dan hasil ujian mengesahkan ia berpunca daripada virus selesema burung, H1N1.Kira-kira 500,000 ayam mati pada 7 Januari samada disebabkan oleh virus atau dimusnahkan, begitu juga 1.3 juta kotak telur turut dimusnahkan," katanya.Justeru, kerajaan telah mengumumkan beberapa langkah pencegahan wabak termasuk memantau lokasi burung liar berkumpul yang berkemungkinan menjadi punca virus itu tersebar.Selain itu, burung yang sakit atau mati dikaji untuk mengesahkan kehadiran virus H1N1.Burkina Faso telah dilanda gelombang selesema burung berturut-turut sejak wabak H5N1 melanda dunia pada 2006.Dalam kebanyakan kes wabak merebak daripada burung yang berhijrah.Penternakan adalah salah satu industri terbesar Burkina Faso dan penyumbang pertukaran asing ketiga terbesarnya, selepas pengeluaran emas dan kapas. - AFP


Dua pelajar cedera, seorang warga emas parah dalam kejadian tikam

TOKYO, 15 Januari - Tiga individu cedera selepas ditikam dalam kejadian di hadapan Universiti Tokyo, di sini.Jurucakap polis memaklumkan, dua daripada mangsa merupakan pelajar yang menduduki peperiksaan kelayakan ke universiti berkenaan, manakala seorang lagi warga emas."Mangsa ialah seorang pelajar lelaki berusia 18 tahun, seorang pelajar perempuan berusia 17 tahun dan seorang lelaki warga emas berusia 72 tahun.Kedua-dua pelajar berkenaan tidak mengalami kecederaan serius namun lelaki warga emas cedera parah," katanya.Susulan itu, polis menahan seorang pelajar lelaki berusia 17 tahun yang disyaki sengaja melakukan perbuatan tersebut dengan niat membunuh.Menurut Stesen Penyiaran Tokyo (NHK), suspek tidak mengambil peperiksaan dan tidak mengenali ketiga-tiga mangsa."Dia mahu mati selepas ditangkap kerana mendakwa dirinya sudah gagal dalam pelajaran," katanya.Ujian kelayakan ke universiti melibatkan 3,700 pelajar itu tetap diteruskan seperti dirancang. - AFP


Omicron merebak ke selatan China, berjuta-juta penduduk diarah kekal di dalam rumah

BEIJING, 14 Januari - Bandar Zhuhai di selatan China menggantung operasi bas awam dan amaran dikeluarkan kepada penduduk supaya tidak meninggalkan bandar selepas tujuh kes positif COVID-19 daripada varian Omicron dikesan pada Jumaat.Saringan secara besar-besaran dilakukan di bandar pesisir pantai yang bersempadan dengan hab perjudian, Macau itu, susulan kes positif dikenal pasti di bandar bersebelahan, Zhongshan awal minggu lalu.Daripada tujuh kes positif Omicron di Zhuhai, seorang mengalami gejala ringan manakala enam yang lain tidak bergejala.China berusaha memerangi wabak COVID-19 termasuk varian Omicron sebagai kesiapsiagaan menjelang Sukan Olimpik Musim Sejuk Beijing yang akan berlangsung bulan depan.Berjuta-juta penduduk di seluruh negara itu telah diarah kekal berada di rumah sejak beberapa minggu lalu dan hanya keluar jika perlu.Individu yang ingin keluar, dikehendaki mengemukakan keputusan saringan COVID-19 yang negatif dalam tempoh 24 jam sebelumnya.Penerbangan domestik dibatalkan, manakala perniagaan termasuk salun kecantikan, gimnasium, pawagam dan kilang diarah tutup.China berjaya mengekalkan kes Covid-19 yang rendah sepanjang pandemik dan melaksanakan strategi saringan secara besar-besaran sekiranya kes positif dikesan.Bagaimanapun, strategi itu diuji sejak beberapa minggu lalu, apabila Omicron yang tersebar pantas dikesan di bandar pelabuhan Tianjin berhampiran Beijing sebelum merebak ke pusat bandar Anyang.China melaporkan 104 kes penularan tempatan COVID-19 pada Sabtu. -AFP


OMICRON : Amerika Syarikat catat penurunan kes

NEW YORK, 15 Januari - Beberapa bandar besar di Amerika Syarikat termasuk New York mencatatkan penurunan kes COVID-19 membabitkan varian Omicron minggu ini. Ia meskipun kadar kemasukan ke hospital terus meningkat. Di bandar New York, purata kes harian baharu dalam tempoh tujuh hari turun sejak 2 Januari selepas mencapai kemuncak penularan 40,000 kes sehari.Statistik yang dikeluarkan menunjukkan kira-kira 28,500 kes direkodkan pada Isnin. Penurunan turut dicatatkan di Washington, New Jersey dan Chicago, bandar ketiga terbesar di negara itu.Bagaimanapun, kes harian di seluruh negara berkenaan masih mencatatkan peningkatan dengan lebih 750,000 kes sehari.


COVID-19: Brazil mula beri suntikan vaksin kepada kanak-kanak berusia lima hingga 11 tahun

SAO PAULO, 15 Januari - Brazil mula memberikan suntikan vaksin COVID-19 kepada kanak-kanak berusia lima hingga 11 tahun.

Ini meskipun tindakan tersebut mendapat bantahan daripada Presiden, Jair Bolsonaro.Media tempatan melaporkan, Davi Seremramiwe Xavante kanak-kanak lelaki orang asli berusia lapan tahun menjadi individu pertama menerima suntikan berkenaan.Lebih 20 juta kanak-kanak layak mendapat suntikan vaksin Pfizer/BioNTech, sekiranya dibenarkan ibu bapa mereka. Program vaksinasi itu memberi keutamaan kepada masyarakat Orang Asli dan Kanak-Kanak yang mempunyai masalah kesihatan. Menurut Kementerian Kesihatan Brazil, lebih 300 kanak-kanak berusia lima hingga 11 tahun dilaporkan maut akibat COVID-19 di Brazil.Jumlah itu daripada 620,000 kematian direkodkan di negara berkenaan.


108 orang awam terkorban dalam serangan di Tigray bulan ini

GENEVA, 14 Januari - Sekurang-kurangnya 108 orang awam terkorban bulan ini dalam siri serangan udara di utara Tigray, Ethiopia.Pertubuhan Bangsa Bersatu (PBB) pada Jumaat memberi amaran mengenai bencana kemanusiaan yang akan berlaku di rantau itu, dengan operasi pengagihan makanannya hampir terhenti.Jurucakap Pejabat Hak Asasi Manusia PBB, Liz Throssell, menggesa pihak berkuasa Ethiopia dan sekutunya memastikan perlindungan orang awam.Beliau menekankan, serangan tidak seimbang yang mengenai sasaran bukan tentera adalah bertentangan dengan undang-undang antarabangsa dan boleh disifatkan sebagai suatu jenayah perang."Kami cemas dengan pelbagai laporan yang amat membimbangkan terus diterima mengenai korban awam dan kemusnahan harta benda awam akibat serangan udara di wilayah Tigray."Sekurang-kurangnya 108 orang awam dilaporkan terbunuh dan 75 lagi cedera sejak awal tahun ini, akibat serangan udara yang didakwa dilakukan oleh tentera udara Ethiopia," katanya di sini.Beliau menyatakan, kebanyakan serangan berlaku minggu lalu.Pada 7 Januari, serangan dilakukan ke atas kem Dedebit yang dikhaskan untuk individu kehilangan tempat tinggal."Serangan itu menyebabkan sekurang-kurangnya 56 maut dan 30 yang lain cedera, tiga daripadanya meninggal dunia di hospital selepas itu.Pada Isnin pula, 17 orang awam terbunuh manakala 21 yang lain cedera selepas serangan udara mengenai kilang tepung, dan pada hari Selasa, Institut Pendidikan dan Latihan Vokasional Teknikal milik kerajaan telah menjadi sasaran, sekali gus mengorbankan tiga lelaki," kata Throssell.Sementara itu, jurucakap Program Makanan Sedunia (WFP) PBB, Tomson Phiri berkata, pengagihan makanan kini berada pada tahap paling minimum.Peningkatan konflik menyebabkan tiada konvoi WFP sampai ke Ibu Kota Tigrayan Mekele sejak pertengahan Disember."Selepas 14 bulan konflik di utara Ethiopia, lebih ramai orang memerlukan bantuan makanan segera."Dengan tiada makanan, tiada bahan bakar, tiada akses, kita berada di ambang bencana kemanusiaan yang besar."Ethiopia Utara telah dilanda konflik sejak November 2020 apabila Perdana Menteri, Abiy Ahmed menghantar tentera ke Tigray selepas menuduh parti pemerintah wilayah itu, Barisan Pembebasan Rakyat Tigray (TPLF) melakukan serangan ke atas kem tentera persekutuan. - AFP


Lonjakan kes Omicron, kelas ditangguh seminggu

MANILA, 14 Januari - Sekolah-sekolah di ibu negara Filipina diarah menangguhkan kelas dalam talian selama seminggu, susulan lonjakan kes COVID-19 daripada varian Omicron.Jangkitan COVID-19 yang merebak di kawasan metropolis dan wilayah sekitarnya itu menyebabkan gangguan meluas terhadap perniagaan, perkhidmatan dan penyedia penjagaan kesihatan.Jabatan Pendidikan Wilayah dalam satu kenyataan memaklumkan, arahan tersebut bagi mengurangkan beban kesihatan yang ditanggung oleh guru dan murid.Perikatan Guru Prihatin menyambut baik "cuti rehat kesihatan" itu memandangkan beribu-ribu guru dan murid telah dijangkiti wabak COVID-19.Penangguhan sesi pembelajaran berkenaan dibuat beberapa hari selepas Jabatan Pendidikan Kebangsaan memberi pilihan kepada seluruh sekolah di negara itu untuk berbuat demikian selama dua minggu pada bulan ini apabila Omicron menyerang Filipina.Walaupun hampir setiap negara di dunia telah memulakan sesi persekolahan sama ada keseluruhan atau sebahagian sahaja, namun Filipina masih kekal dengan pendirian untuk menutup hampir semua sekolah di negara itu sejak Mac 2020.Usaha rintis dibuat untuk membuka semula sesi persekolahan pada November lepas, namun pada Disember, ia terpaksa ditangguhkan semula susulan peningkatan jangkitan COVID-19.Jumlah kes baharu mencecah 37,207 pada Jumaat, dengan lebih tiga juta orang di negara itu dijangkiti sejak wabak tersebut mula melanda Filipina. -AFP